Bemærkninger til forslaget

**Almindelige bemærkninger**

**1. Indledning**

*1.1 Den overordnede baggrund for forslaget*

Den overordnede baggrund for forslaget er Naalakkersuisuts ønske om at styrke filmbranchen ved lovgivningsmæssigt at fastsætte rammevilkår for filmvirksomhed i Grønland. Dette fremgår blandt andet af redegørelsen *”Anbefalinger til hvordan Grønlands filmproduktion kan styrkes”,* som Naalakkersuisut omdelte til Inatsisartut i maj 2023.

Redegørelsen var udarbejdet som opfølgning på vedtagelsen af FM 2022/75: *”Forslag til Inatsisartutbeslutning om at pålægge Naalakkersuisut at nedsætte en arbejdsgruppe, der skal komme med anbefalinger til, hvordan den grønlandske filmbranche styrkes. Naalakkersuisut skal, så vidt muligt, inddrage relevante parter i arbejdsgruppen. Anbefalingerne skal fremlægges ved FM 2023.”* Beslutningsforslaget blev vedtaget.

I redegørelsen er der fra den nedsatte arbejdsgruppe (i det følgende benævnt ”film-arbejdsgruppen”) en række anbefalinger fordelt på emnerne Lovgivning, Funktioner og Redskaber. For så vidt angår lovgivning anbefales det i redegørelsen, at der på filmområdet er behov for 2 love. Den ene skal være en inatsisartutlov om filmvirksomhed og den anden en inatsisartutlov om refusion.

Om den foreslåede inatsisartutlov om filmvirksomhed blev det anført:

*”Loven skal sætte rammer for den ønskede politik på filmområdet. En filmlov er et udtryk for det offentliges interesse i nationalt at regulere de markedsmæssige mekanismer og formulere bestemte kulturpolitiske mål på filmområdet.*

*En filmlov om fatter typisk bestemmelser om filmproduktion fra en filmfond. En filmlov kan desuden fastlægge rammer for støtte til national filmproduktion fra en filmfond. En filmlov kan desuden fastlægge rammer for udenlandske producenters produktion af film i Grønland. Det er også i en filmlov, at rammen for et filminstitut og en filmkommission fastsættes.*

*Et filminstitut har typisk til opgave at fremme talentudvikling samt at støtte udvikling, produktion og distribution af grønlandske filmproduktioner. Det kan være spillefilm, dokumentarfilm, animationsfilm eller kortfilm. Desuden skal et filminstitut sikre promovering og synliggørelse ved at støtte deltagelse i filmfestivaler.*

*En filmkommission kan have til opgave at promovere locations i hele Grønland for udenlandske filmproduktioner. Filmkommissionen skal deltage i mange festivaler og filmmarkeder. Film.gl indgår allerede i et tæt samarbejde med filmkommissioner i hele Norden.”*

Om den foreslåede inatsisartutlov om refusion blev det anført:

*”Loven om refusion skal fastsætte betingelserne for at kunne opnå refusion. Det er vigtigt, at der stilles krav om brug af grønlandsk arbejdskraft i så vidt omfang som muligt. Desuden skal graden af refusion fastsættes med loven. I landene omkring os er refusionen typisk 25 %, så en refusion på 25 % kunne være et realistisk forslag.*

*Typisk er modellen, at en filmproduktion skal dokumentere sine udgifter i Grønland i år. Hvis produktionen er berettiget til af få refusion, vil refusionen kunne udbetales i år 2. Der bliver således kun givet refusion af midler, som allerede er blevet spenderet i Grønland.*

*Der er allerede bestemmelser om en form for refusion i vores lovgivning. I flere år har finansloven i en tekstanmærkning haft bestemmelser om refusion. Tekstanmærkningen er tilknyttet formålskonto 24.10, Direkte skatter. Ordningen er ikke kendt, og ordningen er ikke i praksis brugbar. Bestemmelsen i finansloven bør derfor straks (senest i finanslov for 2024) fjernes, og en regulær lov om refusion skal erstatte finanslovens nuværende bestemmelser.”*

Naalakkersuisut anførte om de 2 foreslåede lovinitiativer i redegørelsen:

*”Vedr. lov om filmvirksomhed*

*Naalakkersuisut agter at iværksætte udarbejdelsen af forslag til en Inatsisartutlov om filmvirksomhed (arbejdstitel), som blandt andet vil indeholde regler om et filminstitut og en filminstitution (rettelig ”filmkommission”, red.). Det er ikke muligt tidsmæssigt at udarbejde et sådant forslag inden for det tidsperspektiv, som arbejdsgruppen har fastsat. Det lovforberedende arbejde med et forslag til en ny hovedlov tager som udgangspunkt mindst 1 år. Arbejdet med udarbejdelsen af et forslag til en Inatsisartutlov om filmvirksomhed skal i øvrigt koordineres med finanslovsarbejdet.*

*Vedr. lov om refusion*

*Naalakkersuisut bemærker, at arbejdsgruppen mener, at den nuværende refusionsordning ikke er tilstrækkelig, jf. tekstanmærkninger til hovedkonto 24.10 Direkte skatter. Arbejdsgruppen bemærker, at ordningen ikke er kendt, samt at ordningen i praksis ikke er brugbar. Naalakkersuisut tager dette til efterretning.*

*Naalakkersuisut anbefaler, at dette undersøges nærmere med henblik på en evt. forbedring af denne ordning eller med henblik på et få indført en ny ordning, der giver bedre mening for filmproducenter. Hvorvidt det i denne forbindelse vil være hensigtsmæssigt at fastsætte regler, herunder på lovniveau, vil blive vurderet.”*

Der har desuden i Inatsisartut efterfølgende været nogle forslag til Inatsisartutbeslutninger, som omhandler filmområdet, herunder ved fremme af lovinitiativer herom.

Under Inatsisartuts efterårssamling i 2023 blev der som punkt EM 2023/46 behandlet følgende beslutningsforslag: *”Forslag til Inatsisartutbeslutning om, at Naalakkersuisut pålægges at fremsætte et forslag til Inatsisartutlov om filmvirksomhed. Inatsisartutloven skal senest fremsættes under EM2024.”* Beslutningsforslaget blev vedtaget. Forslaget er således udarbejdet med afsæt i denne vedtagelse.

Inatsisartuts Udvalg for Kultur, Uddannelse, Forskning og Kirke anførte i sin betænkning til 2. behandlingen af EM 2023/46 bl.a.: *”Et gennemgående tema under førstebehandling var forslagets udformning ifm., hvordan udenlandsk filmproduktion i Grønland kan højnes, men også hvilke krav, såsom gebyr, kan indarbejdes i forslaget. Hvorfor der var bemærkninger om, at udenlandsk filmproduktion, i dag, også giver indtægter til landet. Der var bemærkninger til b.la., at man kunne kigge på udlandet, når man skal finde inspiration for udformningen af loven. Herunder blev det understreget, at inspirationen kunne findes i den islandske model, hvortil en kunstner kan få udbetalt halvdelen af den betalte skat.”*

Udvalget anførte om sin behandling af forslaget: *”Udvalget noterer sig, at der til forslagets førstebehandling var bred opbakning i salen. Ligesom forslagsstilleren, finder udvalget det vigtigt, at en lov om filmvirksomhed kan styrke udviklingen af den grønlandske filmbranche. Ligeledes bemærker udvalget, at en eventuel oprettelse af et kommissorium blev omtalt under 1. behandling. Udvalget anser det som betydningsfuldt, såfremt der skulle nedsættes en kommission, da dette kan bidrage til at styrke filmbranchen.”*

Under Inatsisartuts forårssamling i 2024 blev der som punkt FM 2024/56 behandlet følgende beslutningsforslag: *”Forslag til Inatsisartutbeslutning om at pålægge Naalakkersuisut at fremsætte forslag til Inatsisartutlov om refusion af udgifter til filmproduktion. Loven skal gøre det muligt at få refunderet 25% af produktionsudgifter, som afholdes her i landet, og skal erstatte den nuværende regulering i form af tekstanmærkning på finansloven.”*

Ved 1. behandlingen af FM 2024/56 fremsatte Naalakkersuisut følgende ændringsforslag: ”*Forslag til Inatsisartutbeslutning om at pålægge Naalakkersuisut at indarbejde en refusionsordning for udgifter til filmproduktion i Forslag til Inatsisartutlov om filmvirksomhed.”* Ændringsforslaget blev vedtaget. I forslaget er der derfor også indarbejdet regler om refusion af udgifter til filmproduktion i Grønland.

Under Inatsisartuts forårssamling 2024 blev der desuden som punkt FM 2024/59 behandlet følgende forslag til forespørgselsdebat: ”Forslag til forespørgselsdebat om, hvordan vi kan yde støtte til filmfolk og skuespillere fra vores land, således at de får mulighed for at deltage til fremvisning af deres film i udlandet.” Naalakkersuisut anførte i sit svarnotat til behandlingen af forslaget blandt andet, at Naalakkersuisut er enig i, at filmfolk og skuespillere skal have mulighed for at modtage støtte til at promovere deres film i udlandet, da det, som forslagsstilleren skriver, vil tiltrække udenlandske filmfolk til vores land. Naalakkersuisut anførte videre: *”På EM2023 blev punkt 46 vedtaget med følgende ordlyd: Forslag til Inatsisartutbeslutning om at Naalakkersuisut pålægges at fremsætte et forslag til Inatsisartutlov om filmvirksomhed. Beslutningen blev fremsat med henblik på at Naalakkersuisut skulle implementere de anbefalinger, som fremgik af Naalakkersuisuts ”Redegørelse om anbefalinger til hvordan grønlandsk filmproduktion kan styrkes”. Af redegørelsen fremgår blandt andet overvejelser vedrørende støtte til promovering af film i udlandet. Naalakkersuisut mener derfor, at det er mest oplagt, at filmfolk og skuespillere støttes til udenlandske promoveringer igennem denne lov.”*

*1.2 Hovedlinjerne i lovforberedelsen*

Naalakkersuisut har under lovforberedelsen taget udgangspunkt i Naalakkersuisuts redegørelse *”Anbefalinger til hvordan Grønlands filmproduktion kan styrkes”.* Naalakkersuisut har desuden noteret sig partiernes synspunkter i forbindelse med behandlingen af de under pkt. 1.1 nævnte beslutningsforslag og forespørgselsdebatter samt de forhold, som Inatsisartuts Udvalg for Kultur, Uddannelse, Forskning og Kirke har fremført under behandlingen af EM 2023/46 og FM 2024/56.

Naalakkersuisut har i det lovforberedende arbejde gjort sig bekendt med lovgivning om filmvirksomhed i andre lande, herunder navnlig de nordiske lande. Der er også indhentet erfaringer fra de nordiske lande om virkningerne af filmlovgivningen, herunder om deres erfaringer med refusionsordninger.

*1.3 Forslagets indhold i generelle træk*

Forslaget har til formål at fremme filmvirksomhed, filmkultur og biografkultur i Grønland. Dette sker primært gennem et med forslaget oprettet filminstitut, benævnt Grønlands Filminstitut, hvis juridiske status vil være en selvstændig offentlig institution. Oprettelsen af et filminstitut indgår som en af hovedanbefalingerne i film-arbejdsgruppens anbefalinger.

Forslaget regulerer instituttets formål og opgaver og dets organisation og ledelse, herunder at der skal være en bestyrelse og en daglig leder. Der i forslaget fastsat bestemmelser om bestyrelsen henholdsvis den daglige leders ansvar og opgaver. I forlængelse heraf er det fastsat, at bestyrelsen selv fastsætter sin forretningsorden, og at den blandt andet skal omfatte regler om kompetencefordeling mellem bestyrelsen og den daglige leder.

Der er også fastsat bestemmelser om bestyrelsens sammensætning, funktionsperiode og honorering. Om bestyrelsens sammensætning skal nævnes, at forpersonen udpeges af Naalakkersuisut, og at øvrige medlemmer udpeges af Naalakkersuisut efter indstilling fra de i forslaget nævnte indstillingsberettigede. Der er i forslaget fastsat kompetencekrav til bestyrelsen som helhed, til de enkelte medlemmer og til forpersonen. Der er desuden fastsat såvel en positiv som en negativ afgrænsning af, hvem der kan udpeges som medlem af bestyrelsen, herunder om alders- og bopælskrav.

I fastsættelsen af Grønlands Filminstituts formål og opgaver, fastsættes det blandt andet, at instituttet har til formål at fremme filmvirksomhed, filmkultur og biografkultur i Grønland.

Blandt Grønlands Filminstituts øvrige formål indgår varetagelsen af en national filmkommission. Det er ikke fastsat i forslaget, hvordan varetagelsen skal ske. Det er således op til bestyrelsen at vurdere og træffe afgørelse herom.

Derudover skal også her fremhæves, at Grønlands Filminstitut også har til formål at fremme professionelt eksperimenterende filmkunst og talentudvikling gennem drift af et filmværksted.

Film-arbejdsgruppen anbefalede overordnet, at der vil være store fordele ved at lægge et filminstitut, en filmkommission og et filmværksted sammen. Dette er der således taget højde for i forslaget, da varetagelsen af filmkommissionfunktionen og filmværkstedet bliver en del af Grønlands Filminstituts virksomhed.

Der er i forslaget også angivet de opgaver, som Grønlands Filminstitut skal varetage. Det er således fastsat, at instituttet har til opgave at yde økonomiske støtte til manuskriptudarbejdelse, udvikling, produktion, lancering, markedsføring, promovering, forevisning og distribution af grønlandske film og koproducerede film samt andre aktiviteter til fremme af filmvirksomhed, filmkultur og biografkultur i Grønland.

Disse bestemmelser er overordnet og generel karakter, og der er derfor også pålagt Naalakkersuisut at fastsætte nærmere regler herom, herunder om støtteformål, støttens omfang, udbetaling og administration.

Film-arbejdsgruppen anbefalede også, at der vedtages retningslinjer, som for det første stiller krav om, at alle, der i professionelt eller kommercielt regi ønsker at filme i Grønland, skal ansøge om tilladelse til at filme. Det blev i forlængelse heraf anbefalet, at der skal være hjemmel til, at der kan opkræves en registrerings- og tilladelsesafgift til alle, som i professionelt eller kommercielt regi ønsker at filme i Grønland. Naalakkersuisut udtalte i redegørelsen enighed i denne vurdering. Der er i forslaget derfor også medtaget en bestemmelse om, at Grønlands Filminstitut også har til formål at behandle ansøgninger om tilladelse til i kommercielt regi at filme i Grønland og foretage registrering af nøgleoplysninger om filmprojektet og den ansvarlige herfor. Det er præciseret, at dette ikke gælder journalistisk aktivitet. Der er også fastsat overordnede bestemmelser herom og pålagt Naalakkersuisut at fastsætte nærmere regler om ansøgning om tilladelse og om registrering af nøgleoplysninger, herunder om hvilke af disse oplysninger Grønlands Filminstitut skal offentliggøre. Der er i forslaget også fastsat bestemmelser om gebyr til dækning af omkostninger ved administrationen af ansøgninger om tilladelse og pålagt Naalakkersuisut at fastsætte regler om ansøgning om tilladelse til at filme i Grønland, herunder om eventuelle formkrav, ansøgningsfrister og gebyrets størrelse.

Film-arbejdsgruppen har anbefalet oprettelsen af en filmfond, som lægges i tilknytning til filminstituttet. Anbefalingen er primært begrundet i, at det ikke findes hensigtsmæssigt, at filmstøtte ydes af Grønlands Kunstfond, der har til opgave at forvalte støtte bredt til alle kunstnere og projekter. I forslaget er der åbnet op for, at Naalakkersuisut til hel- eller delvis varetagelse af opgaverne vedrørende administrationen af Grønlands Filminstituts økonomiske støtte kan oprette en fond, og i forlængelse heraf er der givet Naalakkersuisut hjemmel til at fastsætte regler om formål, opgaver, ledelse og virke, herunder honorering, finansiering og sekretariatsbetjening for en sådan fond. Dette er udtryk for, at Naalakkersuisut for nærværende ikke vurderer behov for oprettelse af en sådan fond, men at dette kan ske på et senere tidspunkt, hvis det findes hensigtsmæssigt. Men administrationen af økonomisk støtte til filmområdet lægges med forslaget hos Grønlands Filminstitut.

**2. Hovedpunkter i forslaget**

*2.1 Gældende ret*

Filmvirksomhed er ikke særskilt reguleret i lovgivningen, men der kan gennem forskellige mere generelle Inatsisartutlove ydes støtte til filmvirksomhed. Dette gælder således følgende Inatsisartutlove:

* Inatsisartutlov nr. 11 af 6. juni 2016 om kunstnerisk virksomhed, som senest ændret ved Inatsisartutlov nr. 33 af 13. juni 2023. Sammenskrevet ved Selvstyrets lovbekendtgørelse nr. 5 af 25. januar 2024 (Kunstloven).
* Inatsisartutlov nr. 10 af 22. november 2011 om fordeling af midler fra visse spil (Tips- og Lottoloven).
* Inatsisartutlov nr. 5 af 6. juni 2016 om kultur- og fritidsvirksomhed (Kultur- og Fritidsloven).

*Vedrørende Kunstloven*

I Kunstlovens § 1, stk. 1 er det fastsat, at kunstnerisk virksomhed omfatter aktiviteter inden for alle kunstområder, herunder også film. I § 1, stk. 5 er det fastsat, at der ved kunstområdet film forstås levende billeder af enhver art uanset optagelses- og forevisningsform, herunder fotografiske film og videogrammer, bortset fra tv-udsendelser.

I Kunstlovens Kapitel 2 er der fastsat regler om ansvars- og opgavefordeling mellem Naalakkersuisut og Kommunalbestyrelserne. Det er således i § 2, stk. 1 fastsat, at Naalakkersuisut skal fremme kunstnerisk virksomhed i Grønland og grønlandsk kunst i udlandet og skal så vidt muligt sikre befolkningens adgang til et bredt og alsidigt udbud af grønlandsk kunst og kunstnerisk virksomhed fra udlandet. Det er i forlængelse heraf i § 3, stk. 1 fastsat, at Naalakkersuisut til efterlevelse af sine forpligtelser i henhold til denne Inatsisartutlov desuden kan medvirke til tilvejebringelse af egnede lokaler og andre fysiske rammer, stille egnede lokaler og andre fysiske rammer til rådighed, yde faglig konsulenttjeneste og tilbyde relevante uddannelses-, videreuddannelses- og efteruddannelsestilbud.

Det er § 4 fastsat, at Kommunalbestyrelsen skal fremme kunstnerisk virksomhed i kommunen og så vidt muligt skal sikre borgere i kommunen tilgang til et bredt og alsidigt udbud af grønlandsk kunst og kunstnerisk virksomhed fra udlandet. Det er i forlængelse heraf i § 5 fastsat, at Kommunalbestyrelsen til efterlevelse af sine forpligtelser i henhold til denne Inatsisartutlov skal stille egnede lokaler og andre fysiske rammer til rådighed og kan medvirke til tilvejebringelse af egnede lokaler og andre fysiske rammer, og at Kommunalbestyrelsen desuden kan yde økonomisk støtte og på anden vis stimulere til udøvelse og formidling af kunstnerisk virksomhed.

Der er Kunstlovens Kapitel 3 fastsat regler om den støtteberettigende virksomhed og støtteformer.

Det er i Kunstlovens § 6 fastsat, at Naalakkersuisut og kommunalbestyrelsen kan yde tilskud til anlæg, renovering og drift af bygninger, lokaler og andre fysiske rammer, der anvendes til kunstnerisk virksomhed eller formidling af kunstnerisk virksomhed, herunder udstillingslokaler, biografer, teatre, øvelokaler og møde- og forsamlingshuse. Det er desuden fastsat, at hvis kommunalbestyrelsen eller andre yder tilskud til anlæg, renovering og drift af bygninger, lokaler og andre fysiske rammer, der anvendes til kunstnerisk virksomhed eller formidling af kunstnerisk virksomhed, kan Naalakkersuisut refundere tilskuddet helt eller delvist. I § 7 er det fastsat, at Naalakkersuisut i samråd med kommunalbestyrelsen kan fastsætte regler om tilskud til anlæg, renovering og drift af bygninger, lokaler og andre fysiske rammer, der anvendes til kunstnerisk virksomhed eller formidling af kunstnerisk virksomhed, herunder om ansvars- og opgavefordeling, betingelser og vilkår for tilskud, ansøgningsprocedure, regnskab og revision. Denne bemyndigelse er ikke anvendt.

Der er Kunstlovens §§ 8-11 fastsat regler om støtte til kunstnerisk virksomhed og formidling heraf.

I § 8 er det fastsat, at Naalakkersuisut og kommunalbestyrelsen kan yde tilskud til:

1)  udøvelse af kunstnerisk virksomhed, herunder til dækning af rejseomkostninger og udgifter til indkvartering,

2)  udvikling og produktion af kunstneriske værker, herunder til materialer til brug for den kunstneriske virksomhed og

3)  udstilling og formidling i øvrigt af kunstnerisk virksomhed.

I § 8, stk. 2 er det fastsat, at tilskud i henhold til stk. 1 kan ydes som garanti for tilskud, når vilkår i tilskudsbevilling opfyldes.

Der er § 8, stk. 3 pålagt Naalakkersuisut at fastsætte regler om tilskud til kunstnerisk virksomhed og formidling heraf, herunder om afgrænsning af tilskudsberettigede, prioriteringskriterier, art og omfang af tilskud, tilskudsbetingelser, vilkår for tilskud, krav til ansøgninger, procedurer, administration og klage. Dette er sket ved Selvstyrets bekendtgørelse nr. 75 af 21. december 2021 om Kunstnerisk virksomhed og formidling heraf. Bekendtgørelsens regler vil blive omtalt nedenfor.

Der er i § 8 a og b fastsat regler om hædersydelser:

” **§ 8 a.** Naalakkersuisut yder hædersydelser til skabende kunstnere, der har en sådankunstnerisk produktion bag sig, at de har placeret sig afgørende som kunstnere.

*Stk. 2.*  Hædersydelser tildeles alene på grundlag af en vurdering af kvaliteten af den

kunstneriske produktion.

*Stk. 3.*  Der kan tildeles 4 hædersydelser, som tildeles for en 10-årig periode. Når en

hædersydelse bliver ledig, tildeles den på ny for en 10-årig periode.

*Stk. 4.*  Naalakkersuisut fastsætter regler om hædersydelser, herunder kriterier og fordeling

imellem de nævnte kunstområder i § 1, stk. 1.

**§ 8 b.**Grundbeløbet for en hædersydelse er 250.000 kr. pr. år.

*Stk. 2.*  Grundbeløbet reguleres for hvert finansår med satstilpasningsprocenten efter reglerne

i Inatsisartutlov om en satstilpasningsprocent og om aktuel indkomst.

*Stk. 3.*  Hædersydelser er indtægtsregulerede.

*Stk. 4.*  Naalakkersuisut fastsætter regler om indtægtsreguleringen af hædersydelser.”

Der er ved Selvstyrets bekendtgørelse nr. xx af xx 2024 fastsat regler om hædersydelser.

Der er i § 8 c fastsat regler om støtte til præmiering af kunstnere:

” **§ 8 c.**  Naalakkersuisut kan inden for en beløbsramme fastsat på Finansloven yde støtte til

præmiering af kunstnere.

*Stk. 2.*  Naalakkersuisut fastsætter regler om præmiering af kunstnere, herunder kriterier,

antallet og fordeling imellem de nævnte kunstområder i § 1, stk. 1.”

Der er endnu ikke fastsat regler om præmiering af kunstnere.

Der er i § 9 fastsat regler om indkøb af grønlandsk kunst:

”  **§ 9.**  Naalakkersuisut og kommunalbestyrelsen kan indkøbe grønlandsk kunst med henblik på etablering af repræsentative samlinger og til udsmykning af det offentlige rum.

*Stk. 2.*  Naalakkersuisut kan fastsætte regler om indkøb af grønlandsk kunst, herunder om fordeling, ejerskabsforhold og vedligeholdelse.”

Hjemlen til at fastsætte regler om indkøb af grønlandsk kunst er ikke udnyttet.

Der er i §§ 10 og 11 desuden fastsat regler om bestillingsværker og visningsvederlag:

” **§ 10.**  Naalakkersuisut og kommunalbestyrelsen kan bestille grønlandsk kunst til udsmykning af det offentlige rum (bestillingsværker).

*Stk. 2.*Naalakkersuisut og kommunalbestyrelsen kan med henblik på udsmykning af det offentlige rum iværksætte andre initiativer end egentlige bestillingsværker, herunder indkaldelse af skitseforslag, idéindkaldelser, konkurrencer og støtte til allerede projekterede kunstværker i det offentlige rum.

*Stk. 3.*  Naalakkersuisut kan fastsætte regler om bestillingsværker og andre initiativer med henblik på udsmykning af det offentlige rum, herunder om fordeling, ejerskabsforhold og vedligeholdelse.

**§ 11.**  Naalakkersuisut kan fastsætte regler om visningsvederlag til kunstnere, hvis værker er udlånt til udstillinger hos offentlige myndigheder og institutioner, herunder afgrænsning af værker, der berettiger til vederlag, vederlagets beregning og vederlagets udbetaling.”

Hjemlen til at fastsætte regler om bestillingsværker og om visningsvederlag er ikke udnyttet.

I kunstlovens §§ 12 og 13 er der fastsat principper for støtte til kunstnerisk virksomhed:

” **§ 12.**  Tilskud ydet af Naalakkersuisut til kunstnerisk virksomhed ydes fortrinsvis til landsdækkende og professionel kunstnerisk virksomhed.

*Stk. 2.*  Tilskud ydet af kommunalbestyrelsen til kunstnerisk virksomhed ydes fortrinsvis til lokal kunstnerisk virksomhed.

**§ 13.**  Naalakkersuisut og kommunalbestyrelsen yder tilskud til kunstnerisk virksomhed på grundlag af en vurdering af kunstnerisk kvalitet og talent.

*Stk. 2.*  Naalakkersuisut skal ved uddeling af tilskud desuden så vidt muligt tilgodese:

1)  alle kunstneriske genrer og udtryksformer inden for de i § 1 nævnte kunstområder,

2)  kunstnerisk virksomhed, der går på tværs af flere kunstområder,

3)  kunstnerisk virksomhed, der involverer børn og unge eller er målrettet børn og unge og

4)  en geografisk spredning af kunstnerisk virksomhed i hele landet.”

Da Kunstloven omfatter alle kunstområder, vil de her nævnte regler og Kunstlovens øvrige regler, herunder om regnskab og revision, om klager mv., også finde anvendelse på filmvirksomhed.

I Kunstlovens § 16 a er det fastsat:

” **§ 16 a.**  Naalakkersuisut kan til hel eller delvis varetagelse af opgaverne vedrørende administrationen af Naalakkersuisuts tilskud til kunstnerisk virksomhed og formidling heraf oprette en fond.

*Stk. 2.*  Naalakkersuisut kan fastsætte nærmere regler om formål, opgaver, ledelse og virke, herunder honorering, finansiering og sekretariatsbetjening for en fond, der helt eller delvist varetager opgaverne vedrørende Naalakkersuisuts tilskud til kunstnerisk virksomhed og formidling heraf.

*Stk. 3.*  Naalakkersuisut kan fastsætte regler om, at en fond, der helt eller delvist varetager opgaverne vedrørende Naalakkersuisuts tilskud til kunstnerisk virksomhed og formidling heraf, tillige varetager andre opgaver, der har tilknytning til opgavevaretagelsen, herunder rådgivning i spørgsmål vedrørende kunstnerisk virksomhed.”

Naalakkersuisut har med Selvstyrets bekendtgørelse nr. 43 af 13. august 2021 om Grønlands Kunstfond fastsat regler om Grønlands Kunstfonds administration af tilskud til kunstnerisk virksomhed. Grønlands Kunstfond blev ved bekendtgørelsen etableret den 1. januar 2022.

Kunstfonden ledes af en bestyrelse bestående af 5 medlemmer, udpeget af Naalakkersuisoq for Kultur, og bestyrelsens funktionsperiode er 4 år.

Grønlands Kunstfonds formål er at fremme kunstnerisk virksomhed i Grønland og grønlandsk kunst i udlandet og skal så vidt muligt sikre befolkningens adgang til et bredt og alsidigt udbud af grønlandsk kunst og kunstnerisk virksomhed fra udlandet. Grønlands Kunstfonds virksomhed omfatter alle de kunstområder, der er omfattet af Kunstloven.

Grønlands Kunstfonds opgave er at yde tilskud til:

1) Udøvelse af kunstnerisk virksomhed, herunder dækning af rejseomkostninger og udgifter til indkvartering,

2) udvikling og produktion af kunstneriske værker, herunder materialer til brug for den kunstneriske virksomhed, og

3) udstilling og formidling i øvrigt af kunstnerisk virksomhed.

Kunstfonden kan varetage andre opgaver, der har tilknytning til opgavevaretagelsen, herunder rådgivning i spørgsmål vedrørende kunstnerisk virksomhed.

Bestyrelsen udpeger sagkyndige for en periode på 2 år for følgende kunstområder: arkitektur, billedkunst, film, kunsthåndværk og design, litteratur, musik og scenekunst.

De sagkyndige vurderer inden for deres respektive kunstområde de indkomne ansøgninger og laver på baggrund heraf indstillinger til Grønlands Kunstfonds bestyrelse om tildeling af tilskud, herunder om tilskuddets form, størrelse og tidsrum. Bestyrelsen tildeler tilskud på baggrund af indstillinger fra de sagkyndige. Bestyrelsen er ikke bundet af de sagkyndiges indstillinger.

Med hjemmel i Kunstloven er der ved Selvstyrets bekendtgørelse nr. 75 af 21. december 2021 om tilskud til kunstnerisk virksomhed og formidling heraf fastsat regler om tilskud til kunstnerisk virksomhed og formidling heraf.

Bekendtgørelsen fastsætter anvendelsesområdet og afgrænsning af, hvem der er tilskudsberettigede. Det er således fastsat i § 1, at bekendtgørelsen finder anvendelse for administrationen af tilskud, der tildeles af Naalakkersuisut eller af råd, udvalg, fonde og lignende, som Naalakkersuisut helt eller delvist har overladt varetagelse af opgaverne vedrørende administrationen af Naalakkersuisuts tilskud til kunstnerisk virksomhed og formidling heraf (administrator). Det vil sige, at den finder anvendelse for Grønlands Kunstfonds administration.

Der er desuden fastsat regler om tilskudsformer og tilskudsbetingelser. Tilskudsformerne kan i henhold til bekendtgørelsen være projekttilskud, arbejdslegat, garanti for tilskud, refusion og Driftstilskud.

På nuværende tidspunkt uddeles en kulturpris og en opmuntringspris. Priserne er ikke reguleret på lovniveau, men i vedtægter, der er udarbejdet af Naalakkersuisut og offentliggjort på Naalakkersuisut.gl, hvor der også afsættes midler til priserne på Finansloven. Priserne tildeles hvert år til en eller flere personer inden for kulturområdet. Der på påregnes i løbet af 2024 udstedt en bekendtgørelse om priser.

*Vedrørende Tips- og Lottoloven*

Udover Grønlands Kunstfond findes der også midler fra Danske Spil, som kaldes Tips- og lottomidlerne, som Naalakkersuisut administrerer.

Lovgrundlaget for dette er Inatsisartutlov nr. 10 af 27. november 2011 om fordeling af midler fra visse spil (Tips- og lottoloven) samt Selvstyrets bekendtgørelse nr. 16 af 11. maj 2020 om tilskudsformer og tilskudsbetingelser m.v. vedrørende fordeling af midler fra visse spil (Tips- og lottobekendtgørelsen).

Tips- og lottomidlerne fordeles mellem 4 puljer: 1) til breddeidræt, herunder handicap- og ældreidræt, 2), til talent- og eliteidræt, 3) til børne- og ungdomsforeninger og 4) til andre almennyttige formål, herunder kulturelle formål, folkeoplysningsformål, sygdomsbekæmpende og forebyggende formål, sociale formål, friluftsformål og almennyttige forskningsformål (der bliver kaldt pulje c).

Man kan søge om 2 former for tilskud fra pulje c:

* *Projekttilskud*:
  + Omfatter tilskud til konkrete tidsbegrænsede projekter, der påbegyndes efter ansøgningsfristen.
  + Dækker optil 75 % af det tilskudsberettigede budget, dog højst 200.000 kr.
  + Kan ydes til projekter, der gennemføres inden for 5 år fra ansøgningstidspunktet.
  + Der er 4 ansøgningsfrister om året.
* *Driftstilskud*:
  + Omfatter tilskud til driftsudgifter som f.eks. tilskud til ansatte, lokaler, kontorhold, informationsmateriale og bestyrelsesarbejde, dog ikke honorar til bestyrelsesmedlemmer.
  + Højst 90.000 kr. årligt.

Projekttilskud kan søges af alle, der har fast bopæl eller hjemsted i Grønland, og hvis man er en forening eller organisation, skal den have 10 betalende medlemmer eller derover.

Driftstilskud kan søges af landsdækkende foreninger og organisationer med 10 betalende medlemmer eller derover med hjemsted i Grønland, og driftstilskud kan højst bevilges 1 år ad gangen. Der kan årligt genansøges om tilskud.

Man kan højst få tilskud 1 år frem fra ansøgningsfristen.

Jf. § 8, stk. 2 i Tips- og lottobekendtgørelsen kan Naalakkersuisoq for kultur knytte vilkår til modtagelse af tilskud.

Til indsatsområder, der er politisk prioriterede, kan der ydes et højere tilskud end 200.000 kr.

Naalakkersuisut for Kultur har besluttet, at tiltag eller initiativer som vedrører kampagner vedrørende livskvalitet, styrker velfærd og mental sundhed, og som fremmer børnefamiliers og ældres liv skal prioriteres. Ligeledes skal tiltag eller initiativer, som omhandler kunst-, musik- eller teatertilbud til familier, prioriteres.

Gennem tips- og lottomidlerne kan der ikke ydes tilskud til blandt andet kommercielle produkter.

*Vedrørende Kultur- og Fritidsloven*

Inatsisartutlov nr. 5 af 6. juni 2016 om kultur- og fritidsvirksomhed (Kultur- og fritidsloven) har fokus på at tydeliggøre de offentlige myndigheders ansvar og kompetence og deres muligheder for at yde tilskud på området.

Naalakkersuisut har i henhold til § 2, stk. 1 det overordnede ansvar for, at der i hele landet ydes kultur- og fritidsvirksomhed i henhold til Inatsisartutloven, og at Naalakkersuisut sammen med kommunalbestyrelserne skal medvirke til tilvejebringelse af gode rammevilkår herfor.

I henhold til § 2, stk. 1 kan Naalakkersuisut til efterlevelse af sine forpligtelser i henhold til Inatsisartutloven:  
1) yde økonomisk støtte og på anden vis stimulere til udvikling og produktion, udøvelse, benyttelse og formidling af kultur- og fritidsvirksomhed,  
2) medvirke til tilvejebringelse af egnede lokaler og andre fysiske rammer,  
3) stille egnede lokaler og fysiske rammer til rådighed,  
4) yde faglig konsulenttjeneste til kommunerne og  
5) tilbyde relevante uddannelses-, videreuddannelses- og efteruddannelsestilbud.

Kommunalbestyrelsen har i henhold til § 3 det overordnede ansvar for kultur og fritidsvirksomhed i kommunen. Kommunalbestyrelsen fastsætter mål og rammer herfor med henblik på at give kommunens borgere mulighed for at udvikle, udøve og benytte sig af en mangfoldighed af kulturelle tilbud.

Der er i § 5, stk. 1 fastsat regler om, hvordan kommunalbestyrelsen skal efterleve sine forpligtelser i henhold til Inatsisartutloven. Dette skal ske ved at stille egnede lokaler og andre fysiske rammer til rådighed og ved at yde tilskud til driftsudgifter til lokaler og udendørsanlæg, der ejes eller lejes af børne- og ungdomsorganisationer. Det er i forlængelse heraf anført i § 5, stk. 2, at kommunalbestyrelsen til efterlevelse af sine forpligtelser i henhold til Inatsisartutloven kan:  
1) medvirke til tilvejebringelse af egnede lokaler og andre fysiske rammer og yde tilskud til driftsudgifter for lokaler og andre fysiske rammer, der anvendes til kultur- og fritidsvirksomhed og  
2) i øvrigt yde økonomisk støtte og på anden vis stimulere til udvikling og produktion, udøvelse, benyttelse og formidling af kultur- og fritidsvirksomhed. 

Det er i § 5, stk. 3 fastsat, at Naalakkersuisut kan fastsætte regler om kommunalbestyrelsens forpligtelse vedrørende egnede lokaler og andre fysiske rammer i henhold til stk. 1. Denne hjemmel er ikke udnyttet.

I bestemmelserne vedrørende støtteberettigende virksomhed og støtte er bestemmelserne delt i 2. Det første handler om fysiske rammer og det andet handler om aktiviteter.

Naalakkersuisut og kommunalbestyrelserne kan i henhold til § 7, stk. 1 yde tilskud til anlæg, renovering og drift af bygninger, lokaler og andre fysiske rammer, der anvendes til kultur- og fritidsvirksomhed, herunder fritidshjem, fritidsklubber, udstillingslokaler, øvelokaler og møde- og forsamlingshuse. Derudover kan Naalakkersuisut i henhold til § 7, stk. 2, hvis kommunalbestyrelsen eller andre yder tilskud til anlæg, renovering og drift af bygninger, lokaler og andre fysiske rammer, der anvendes til kultur- og fritidsvirksomhed, refundere tilskuddet helt eller delvist.

Naalakkersuisut kan i henhold til § 8 desuden i samråd med kommunalbestyrelserne fastsætte regler om tilskud til anlæg, renovering og drift af bygninger, lokaler og andre fysiske rammer, der anvendes til kultur- og fritidsvirksomhed, herunder om ansvars- og opgavefordeling, betingelser og vilkår for tilskud, ansøgningsprocedure, regnskab og revision.

I § 9, stk. 1 er det fastsat, hvad Naalakkersuisut og kommunalbestyrelserne kan yde støtte til:

1) udvikling og produktion af aktiviteter, herunder til materialer til brug herfor,

2) udøvelse af aktiviteter, herunder til dækning af rejseomkostninger og udgifter til indkvartering,

3) drift af foreninger og organisationer, hvis virkefelt er kultur- og fritidsvirksomhed,

4) nedbringelse af entréindtægter, deltagergebyrer og lignende og

5) udstilling og formidling i øvrigt.

I henhold til § 9, stk. 2 kan Naalakkersuisut desuden yde tilskud til kultur- og fritidsvirksomhed uden for Grønland.

I henhold til § 9, stk. 3 skal Naalakkersuisut og kommunalbestyrelsen skal ved uddeling af tilskud i henhold til stk. 1 så vidt muligt tilgodese aktiviteter, der involverer børn og unge, personer med funktionshindringer og socialt udsatte grupper.

I henhold til § 9, stk. 4 skal Naalakkersuisut ved uddeling af tilskud i henhold til stk. 1 desuden så vidt muligt tilgodese aktiviteter, der er landsdækkende eller omfatter aktiviteter i to eller flere kommuner.

I § 9, stk. 5 er det fastsat, at Naalakkersuisut og kommunalbestyrelsen ikke kan yde tilskud til politiske, religiøse eller fagforeningsmæssige formål.

I henhold til § 9, stk. 6 kan Naalakkersuisut i samråd med kommunalbestyrelserne fastsætte regler om tilskud til aktiviteter inden for kultur- og fritidsvirksomhed, herunder om ansvars- og opgavefordeling, afgrænsning af støtteberettiget virksomhed, betingelser og vilkår for tilskud, ansøgningsprocedure, regnskab og revision. Denne hjemmel er ikke udnyttet.

Endelig kan det nævnes, at det er fastsat i §1, Stk. 5, at Inatsisartutloven ikke finder anvendelse på kultur- og fritidsvirksomhed, der er reguleret ved anden lovgivning.

*2.2 Overvejelser i forbindelse med udarbejdelse af forslaget*

Oprindelig havde Naalakkersuisut overvejelser om at udarbejde 2 forslag, hvoraf det ene skulle omfatte regler om filmvirksomhed og det andet regler om refusion af udgifter i forbindelse med produktion af film. Naalakkersuisut vurderede det efterfølgende hensigtsmæssigt at indarbejde regler om refusion i forslaget om filmvirksomhed. Dette skete på baggrund af en vurdering af, det findes hensigtsmæssigt at have støttemuligheder vedrørende filmvirksomhed samlet i 1 inatsisartutlov. Dertil kommer, at såvel refusion af udgifter til produktion af film som anden økonomisk støtte til filmvirksomhed må anses som rammevilkår for styrkelse af filmvirksomhed i Grønland, hvilket forslaget netop tilsigter at fremme.

Naalakkersuisut har i forbindelse med udarbejdelse af forslaget desuden gjort sig overvejelser om, i hvilken udstrækning regulering af rammevilkårene for filmvirksomhed skal ske på lovniveau henholdsvis på bekendtgørelsesniveau. Naalakkersuisut har vurderet, at forslaget bør udformes som en rammelov i den forstand, at det overlades til Naalakkersuisut i overensstemmelse med forslagets bestemmelser herom at fastsætte nærmere regler i bekendtgørelsesform. Baggrunden herfor er, udover den generelle lovtekniske anbefaling om at overlade detailregulering til administrative forskrifter, at teknologien og vilkårene for produktion og formidling af film udvikler sig hurtigt, hvilket vil gøre en detaljeret fastlæggelse af regler i Inatsisartutloven uhensigtsmæssig.

Naalakkersuisut har i forbindelse med udarbejdelse af forslaget desuden gjort sig overvejelser om samspillet mellem den foreslåede Inatsisartutlov om filmvirksomhed og anden lovgivning, som også regulerer støtte til blandt andet filmvirksomhed. Naalakkersuisut vurderer, at filmloven i høj rad vil få karakter af en speciallov, mens Kunstloven, Kultur- og fritidsloven og Tips- og Lottoloven alle har karakter af at være generelle love i den forstand, at de ikke er målrettet bestemte sektorer indenfor kunst- og kulturområdet. Naalakkersuisut har vurderet, at det er vigtigt, at Grønlands Filmvirksomhed får kompetence til og ansvar for at tildele økonomisk støtte inden for filmområdet. Dette gør, at der i udgangspunktet vil være overlap i forhold til anden lovgivning, som også giver mulighed for støtte. I forhold til Kunstloven har Naalakkersuisut umiddelbart vurderet, at der bør ske en nærmere afgrænsning af, hvad Grønlands Kunstfond kan yde støtte til i forhold til filmområdet. Dette vil medføre behov for en revision af bekendtgørelsen af tilskud til kunstnerisk virksomhed og formidling heraf. Der lægges ikke op til, at Grønlands Kunstfond fremover vil blive helt afskåret fra at kunne give støtte indenfor kunstområdet film. Hædersydelser forventes således fortsat at blive ydet af Grønlands Kunstfond og forventeligt tilsvarende med præmiering i form af priser. Men det må påregnes, at støtteformerne og støtteformålene vil blive nærmere reguleret i bekendtgørelsesform, således at det fremgår tydeligt, hvad Grønlands Kunstfond henholdsvis Grønlands Filminstitut kan give støtte til.

Med hensyn til Tips- og Lottoloven vurderer Naalakkersuisut ikke, at forslaget giver anledning til ændringer inden for dette lovgivningsområde. Det vil således fortsat være muligt at yde støtte til filmområdet også gennem tips- og lottoloven, forudsat at betingelserne herfor er opfyldt.

Med hensyn til Kultur- og fritidsloven er denne i henhold til § 1, stk. 5, subsidiær i forhold til anden lovgivning. Det er således fastsat, at Inatsisartutloven finder ikke anvendelse på kultur- og fritidsvirksomhed, der er reguleret ved anden lovgivning. Filmvirksomhed vil i det omfang, det vurderes at falde ind under kultur- og fritidsvirksomhed, derfor være reguleret af bestemmelserne i den foreslåede Inatsisartutlov om filmvirksomhed. Til tydeliggørelse heraf er der i forslagets § 23 medtaget en bestemmelse om kommunernes mulighed for at fremme filmvirksomhed, herunder ved at yde støtte i form af tilskud, lån eller garanti for lån til filmproduktion, filmudlejning og biografvirksomhed.

Forslaget har til hensigt både at fremme et bestemt kunstområde, film, og at fremme filmbranchen som erhverv. Det er under det af Naalakkersuisut afholdt kulturseminar i november 2022 efterspurgt af kunstnerne, at Naalakkersuisut skulle have mere fokus på at understøtte kunsten som et erhverv, da det er meget svært at leve af at være kunstner i Grønland. Forslaget har således både et kulturelt og et erhvervsmæssigt sigte. Som sådan vil forslaget således supplere den nævnte lovgivning på kunst- og kulturområdet.

Naalakkersuisut har i forbindelse med udarbejdelsen af forslaget desuden gjort sig overvejelser om, hvilket navn den foreslåede institution skal have. Fra filmbranchens side har der været udtrykt ønske om et filminstitut. Benævnelsen filminstitut (på engelsk Film Institute) er en almindelig betegnelse i udlandet for en institution af denne art, og den anvendes da også i de fleste lande. Naalakkersuisut har derfor også fundet det naturligt, at institutionen benævnes som sådan. Med benævnelsen Grønlands Filminstitut er det tilsigtet, at den også i udlandet vil kunne signalere, at det er en officiel national institution.

Naalakkersuisut har desuden gjort sig overvejelser om Grønlands Filminstituts dimensionering, opgaver, ansvar, organisering og ledelse. Naalakkersuisut har i den forbindelse vurderet, at Grønlands Filminstituts dimensionering skal tage afsæt i instituttets lovfastsatte formål og opgaver og i de faktuelle forhold i Grønland, herunder filmbranchens størrelse, antal aktører inden for området.

For så vidt angår ansvar, organisering og ledelse har Naalakkersuisut vurderet, at der i Inatsisartutloven alene bør være en regulering af, hvem der ansvaret for den overordnede ledelse henholdsvis den daglige ledelse. Det er i forslaget foreslået, at den overordnede ledelse varetages af en bestyrelse og den daglige ledelse varetages af en daglig leder, der ansættes af bestyrelsen. Derudover er det fastsat, at den daglige leder ansætter personale. Det er således ikke vurderet hensigtsmæssigt i forslaget at fastsætte bestemmelser om ansættelse af bestemt personale udover den daglige leder. Det er således vurderet hensigtsmæssigt, at Grønlands Filminstitut selv vurderer behovet og ansætter i overensstemmelse hermed. Det er også vurderet hensigtsmæssigt, at bestyrelsen i sin forretningsorden fastsætter nærmere om kompetenceafgrænsningen mellem bestyrelsen og den daglige ledelse.

Det har desuden indgået i overvejelserne, om der er behov for fastsættelse af regler om beskyttelse af børn og unge. Naalakkersuisut har vurderet, at medieudbuddet nu har et sådant omfang, at det ikke vil være muligt gennem kontrol og sanktionering effektivt at beskytte børn og unge mod skadelige virkninger fra film. Naalakkersuisut vurderer, at der i stedet bør fokuseres på grundig oplysning af forældrene og andre der beskæftiger sig med børn og unge, herunder i skolen og uddannelsesinstitutionerne. Der er derfor i forslaget indskrevet en forpligtelse for Grønlands Filminstitut til også at varetage en sådan oplysnings- og vejledningsvirksomhed.

*2.3 Forslagets hovedpunkter*

Forslaget er bygget op over følgende 8 kapitler:

Kapitel 1 Anvendelsesområde og definitioner

Kapitel 2 Grønlands Filminstitut

Kapitel 3 Økonomisk støtte

Kapitel 4 Finansiering, budget, regnskab, revision og tilbagebetaling

Kapitel 5 Tilladelse og registrering

Kapitel 6 Tilsyn og Klage

Kapitel 7 Sanktioner

Kapitel 8 Ikrafttrædelses- og overgangsbestemmelser

*2.3.1 Anvendelsesområde og definitioner*

I kapitel 1 er der i § 1 en afgrænsning af Inatsisartutlovens anvendelsesområde og i §§ 1-4 definition af filmvirksomhed, film, grønlandsk film, grønlandsk producent og koproduceret film.

*2.3.2 Grønlands Filminstitut*

Kapitel 2 omfatter regler om Grønlands Filminstitut. Kapitlet fastsætter regler om instituttets formål og opgaver og om instituttets organisation og ledelse. Dette omfatter regler om instituttets juridiske status som selvstændig offentlig institution. Derudover er der regler om en bestyrelse, som er instituttets øverste ledelse. Disse regler omfatter bestyrelsens ansvar og opgaver, udpegelse af bestyrelsen og suppleanter, funktionsperiode og honorering. Reglerne omfatter også krav, der skal være opfyldt for at kunne udpeges som medlem og suppleant. Dette omhandler blandt andet et krav om bopæl i Grønland. Dette er begrundet i ønsket om at sikre, at bestyrelsesmedlemmerne har godt kendskab til grønlandske forhold. Dernæst er der et krav om, at medlemmerne skal være fyldt 18 år. Dette er begrundet i, at dette er den gældende myndighedsalder. Derudover er der en negativ afgrænsning, som fastsætter, at medlemmerne ikke må varetage politiske hverv. Dette er begrundet i ønsket om at sikre bestyrelsens politiske uafhængighed.

Med hensyn til honorering er det fastsat, at bestyrelsen skal honoreres for sit arbejde og hvordan honoraret udbetales. Honorarets størrelse fastsættes i henhold til forslaget i bekendtgørelsesform. Dette er fundet hensigtsmæssigt for at muliggøre en løbende regulering af honorarstørrelsen, hvis der måtte findes behov herfor.

Der er desuden regler om instituttets daglige ledelse, herunder om ansættelse af en daglig leder, dennes ansvar og opgaver, herunder ansættelseskompetence. Der er i denne forbindelse også fastsat regler om vilkår for ansættelser.

*2.3.3 Økonomisk støtte*

Kapitel 3 omfatter regler om økonomisk støtte. Dette omfatter regler om, hvad der skal afsættes særskilte bevillinger til på finansloven. Der er desuden overordnede regler om støtte i form af refusion af afholdte udgifter til filmproduktion og en forpligtelse for Naalakkersuisut til at fastsætte regler om økonomisk støtte og refusion af afholdte udgifter til refusion af afholdte udgifter til filmproduktion.

Der er i reglerne om økonomisk støtte fastsat en forpligtelse til at sikre, at der foretages en kunstnerisk vurdering af ansøgninger vedrørende manuskript- og produktionsforslag til produktion af spillefilm og kort- og dokumentarfilm, og at ansøgningen vurderes i økonomisk og produktionsmæssig henseende. Tilsvarende er der fastsat en forpligtelse til at sikre, at der foretages en kunstnerisk vurdering af film, der er foreslået til indkøb, og at filmene vurderes for så vidt angår filmenes målgruppe og distributionspotentiale i Grønlands Filminstituts distributionssystem. Det er således op til bestyrelsen at vurdere, hvordan dette skal sikres, herunder om der skal ansættes medarbejdere hertil, eller om opgaven skal løses på anden vis.

Kapitel 3 omfatter også regler om, at Naalakkersuisut til hel eller delvis varetagelse af opgaverne vedrørende administration af den økonomiske støtte kan oprettes en fond og en hjemmel for Naalakkersuisut til at fastsætte nærmere regler herom.

Der er i kapitel 3 desuden en bestemmelse om kommunernes adgang til yde støtte i form af tilskud, lån til filmproduktion, filmudlejning og biografvirksomhed og en hjemmel for Naalakkersuisut til at fastsætte regler herom.

*2.3.4 Finansiering, budget, regnskab og tilbagebetaling*

Kapitel 4 omfatter regler om Grønlands Filminstituts finansiering, bestyrelsens afgivelse af forslag til budget og størrelsen af Landskassens tilskud, regnskabsføring og regnskabsaflæggelse og om bestyrelsens beretning om instituttets virksomhed. Der er desuden fastsat regler om regnskabsaflæggelse for dem, der modtager støtte og givet Naalakkersuisut hjemmel til at fastsætte regler herom. Endelig er der fastsat regler om tilbagebetaling og givet Naalakkersuisut hjemmel til at fastsætte regler herom.

*2.3.5 Tilladelse og registrering*

I Kapitel 5 fastsættes der regler om, at der til Grønlands Filminstitut skal ansøges om tilladelse til i kommercielt regi at filme i Grønland og betaling af gebyr herfor. Naalakkersuisut forpligtes til at fastsætte nærmere regler herom. Der er desuden fastsat en forpligtelse for instituttet til i forbindelse med meddelelse af tilladelse til at film at registrere nøgleoplysninger om filmprojektet og de ansvarlige herfor og en forpligtelse til at offentliggøre information om alle meddelte tilladelser på instituttets hjemmeside. Der er desuden pålagt Naalakkersuisut en forpligtelse til at fastsætte nærmere regler om registreringen, herunder om hvilke af disse nøgleoplysninger der skal offentliggøres af Grønlands Filminstitut

*2.3.6 Tilsyn og klage*

I kapitel 6 er der fastsæt regler om Naalakkersuisuts tilsyn med Grønlands Filminstituts forvaltning af Inatsisartutloven, herunder om at kunne afkræve instituttet nødvendige oplysninger til brug for varetagelsen af tilsynsfunktionen. Der er desuden fastsat regler om klager over afgørelser vedr. økonomisk støtte og givet Naalakkersuisut hjemmel til at fastsætte regler om klageadgang og behandling af klager.

*2.3.7 Sanktioner*

I kapitel 7 er der fastsat regler om sanktioner ved overtrædelse af forpligtelsen til at søge om tilladelse til at filme i kommerciel regi i Grønland. Det er fundet hensigtsmæssigt, at sådanne overtrædelser kan sanktioneres med bøde.

*2.3.8 Ikrafttrædelses- og overgangsbestemmelser*

I kapitel 8 er der fastsat bestemmelser om Inatsisartutlovens ikrafttrædelsestidspunkt. Ikrafttrædelsestidspunktet er fastsat til 1. januar 2025 med henblik på at inatsisartutloven kan træde i kraft umiddelbart efter dens vedtagelse.

Der er desuden fastsat bestemmelse om, for hvilken periode den første bestyrelse skal udpeges. Dette er fastsat til 1. april 2025 til og med 31. marts 2029. Dette skyldes, at der skal påregnes tid til udpegelse af bestyrelsesmedlemmerne.

Det er desuden fastsat, at Inatsisartutlovens bestemmelser om Grønlands Filminstitut virke først finder anvendelse fra den 1. januar 2026. Dette er begrundet i, at der er behov for at få udpeget bestyrelse, ansat en daglig leder, fastsat regler i bekendtgørelsesform og sikret tid til fremskaffelse af lokaler og indkøb af kontorinventar m.v.

**3. Økonomiske og administrative konsekvenser for det offentlige**

3.1. Filminstitut

*Bestyrelse*

Bestyrelsen for Grønlands Filminstituttet foreslås i forslaget at få et årligt honorar. Honorarets størrelse vil blive fastsat i bekendtgørelse udstedt med hjemmel i forslagets § 13, stk. 4. Det forventes, at honoraret vil blive på 50.000 kr. til forpersonen og 25.000 kr. til hver af de øvrige medlemmer. Den årlige udgift til honorar vil derfor være på 150.000 kr. Dertil kommer øvrige udgifter i forbindelse med bestyrelsens virke, herunder til rejseudgifter, dagpenge mv. Disse anslås årligt at udgøre 75.000 kr. I alt vil der til bestyrelsens virke således skulle budgetteres med 225.000 kr. årligt.

Da bestyrelsen først forventes at blive nedsat pr. 1. april 2025, vil der i 2025 være en mindre udgift til honorar og øvrige udgifter i forbindelse med bestyrelsens virke. Den samlede udgift er således i 2025 vurderet at udgøre i alt 162.500 kr.

*Administration*

Der skal efter forslaget ansættes en daglig leder, og det må påregnes, at der herudover vil være behov for ansættelse af yderligere personale, herunder både andet fagligt personale og administrativt personale. Det vil være op til Filminstituttet selv at vurdere, i hvilket omfang og med hvilke funktioner, der vil være behov for ansættelse af yderligere personale.

Det påregnes, at den daglige leder først vil kunne ansættes fra den 1. juli 2025, idet det er bestyrelsen, der ansætter den daglige leder, og bestyrelsen først forventes at være nedsat den 1. april 2025. Det er den daglige leders kompetence at ansætte instituttets personale, og det forventes derfor, at yderligere personale først ansættes i løbet af efteråret 2025.

Udgifterne til en daglig leder vurderes at være ca. 600.000 kr. årligt, udgifterne til andet fagligt personale 1.000.000 kr. årligt og udgifterne til administrativt personale 500.000 kr. årligt. I alt udgør udgifterne hertil således 2.100.000 kr.

I 2025 forventes udgiften i alt at udgøre 675.000 kr.

*Øvrige drift.*

Der budgetteres med etableringsomkostninger, kontorleje, kontorhold, filmpromovering og øvrige udgifter. Årligt anslås udgifterne hertil at udgøre 1.700.000 kr. i alt. Det fordeles med 100.000 kr. i etableringsomkostninger (alene 2025 og 2026), 300.000 kr. til kontorleje, 500.000 kr. til kontorhold, 200.000 kr. til filmpromovering og 600.000 kr. til øvrige udgifter.

I 2025 forventes udgiften i alt at udgøre 600.000 kr. med 100.000 kr. i etableringsomkostninger, 150.000 kroner til kontorleje, 250.000 kr. til kontorhold og 100.000 kr. i øvrige udgifter.

*Støttetildeling*

Der påregnes anvendt 3.900.000 kr. til støtte til spillefilm, dokumentarfilm, animationsfilm og kortfilm. Det svarer til de filmstøttemidler, som Naalakkersuisut har overført til Grønlands Kunstfond. Det medfører samtidig, at bevillingen på hovedkonto 40.95.01. Andre tilskud til kunst og kultur, nedsættes med samme beløb.

Der påregnes desuden anvendt 800.000 kr. til Filmværksted. Dette svarer til det beløb, som aktuelt afholdes af Landskassen til Filmværksted over hovedkonto 40.95.01. Det medfører samtidig, at bevillingen på hovedkonto 40.95.01 nedsættes med samme beløb. Da Filmværkstedet aktuelt finansieres ved en samlet bevilling fra Naalakkersuisut og Kommuneqarfik Sermersooq, vil en videreførelse af Filmværkstedet på samme niveau som i dag forudsætte, at der fortsat er en sådan medfinansiering fra Kommuneqarfiks side, eller at der fra landskassen allokeres en forøget bevilling til formålet.

Der påregnes samtidig at skulle gives en særskilt bevilling til refusion af udgifter til filmproduktion. Bevillingen foreslås i overensstemmelse med Film-arbejdsgruppens anbefaling herom at være på 2.000.000 kr. årligt. Dette vil først blive fra 2026, da Grønlands Filminstituts virke først bliver fra 1. januar 2026. Samtidig vil tekstanmærkning nr. 5 til formålskonto 24.10, Direkte skatter skulle udgå. Med hjemmel i denne tekstanmærkning kan et selvstændigt filmproduktionsselskab få refunderet A-skatter og afgifter på op til 10 mio. kr. per kalenderår, hvis det ansøgte refusionsbeløb overstiger 3 mio. kr.

Refusionsordningen vil baseret på erfaringer fra andre lande, der har sådanne ordninger, generere indtægter til såvel filmbranchen i Grønland som til andre erhverv i Grønland. Desuden vil den medvirke til kompetenceopbygning af filmbranchen i Grønland.

**4. Økonomiske og administrative konsekvenser for erhvervslivet**

Forslaget har til formål at styrke den grønlandske filmbranche og at promovere Grønland som et filmproduktionsland. Det er derfor hensigten, at flere vil filme i Grønland, samt at der vil blive benyttet mere arbejdskraft, der er bosiddende i Grønland. Filmbranchen som erhverv forventes med forslaget at blive styrket. Forslagets bestemmelser om refusion af udgifter til produktion af film vil i det omfang ordningen medfører tiltrækning af udenlandske produktioner generere meromsætning også i andre brancher, herunder indenfor turisme, servicevirksomhed mv.

**5. Konsekvenser for miljø, natur og folkesundhed**

Det vurderes ikke, at forslaget har konsekvenser for miljøet, naturen og folkesundheden.

**6. Konsekvenser for borgerne**

Forslaget vil ikke få direkte konsekvenser for borgere generelt, men forslaget har til formål at fremme film både som kunstform og som erhverv. En styrkelse og udbredelse af kunsten i Grønland vil være til gavn for befolkningen i almindelighed og Grønlands kultur.

**7. Andre væsentlige konsekvenser**

Det vurderes, at der ikke er andre væsentlige konsekvenser af forslaget.

**8. Høring af myndigheder og organisationer m.v.**

Forslaget har i perioden 14. juni 2024 til den 12. juli 2024 været offentligt tilgængelig på

Naalakkersuisuts høringsportal og været fremsendt til relevante høringsparter, jf. bilag 1.

**Bemærkninger til forslagets enkelte bestemmelser**

*Til § 1*

Bestemmelsen fastsætter Inatsisartutlovens anvendelsesområde og hvad der forstås ved filmvirksomhed

Filmvirksomhed i Grønland omfatter alle elementer af filmvirksomhed, herunder manuskriptudarbejdelse, præproduktion, filmproduktion og postproduktion (efterbehandling).

Ved præproduktion forstås forberedende aktiviteter til filmproduktion, så som fremskaffelse af finansiering til og bemanding af filmprojekter m.v.

Ved postproduktion forstås aktiviteter efter filmen er optaget. Dette omfatter blandt andet redigering af lyd- og billedmateriale, herunder samling af optagelser, tilføjelse af musik og indarbejdelse af andre visuelle effekter og lydeffekter.

Ved ”udbredelse og fremme” forstås promovering, markedsføring, formidling, oplysning, forevisning, salg, udleje og udlån.

Begrebet ”grønlandske film” er defineret i forslagets § 3, stk. 1.

*Til § 2*

Bestemmelsen definerer, hvad der forstås ved ”film”. Definitionen er den samme som definitionen af ”kunstområdet film” i Kunstlovens § 1, stk. 5.

*Til § 3*

Til stk. 1

Bestemmelsen definerer, hvad der forstås ved ”en grønlandsk film”

Definitionen indeholder 2 elementer. I første punktum er det fastsat, at det er en film, der har en grønlandsk producent. ”Film” er defineret i § 2, og ”grønlandsk producent” er defineret i § 3, stk. 2.

Det andet element er et supplerende krav. Det kræves således, at filmen i væsentlige dele skal være indspillet på grønlandsk sprog eller rumme en særlig kunstnerisk eller teknisk indsats, som medvirker til at fremme filmkunst og filmkultur i Grønland.

Kravet om, at filmen i væsentlige dele skal være indspillet på grønlandsk sprog, betyder, at det anvendte sprog i filmen primært skal være grønlandsk. Kravet udelukker ikke, at der også anvendes andre sprog. Hvis filmen ikke er indspillet på grønlandsk, skal den rumme en særlig kunstnerisk eller teknisk indsats, som medvirker til at fremme filmkunst og filmkultur i Grønland.

Til stk. 2

Bestemmelsen definerer, hvad der forstås ved ”en udenlandsk film”. Definitionen er foretaget som en residualdefinition, hvilket vil sige, at definitionen sker ved at forholde sig til definitionen af ”en grønlandsk film” og fastslår, at film, som ikke er grønlandske, er udenlandske.

Til stk. 3

Bestemmelsen definerer, hvad der forstås ved ”en grønlandsk producent”.

En producent skal forstås i overensstemmelse med den almindelige forståelse af udtrykket. Det vil sige en person, som er den øverste økonomisk ansvarlige og repræsentant for filmprojektet. Producenten organiserer projektet og finansieringen.

Kravene i bestemmelsen er således de krav om tilknytning til Grønland, som anses nødvendige for at anse producenten som grønlandsk.

For så vidt angår kravet om bopæl skal ”bopæl” forstås i overensstemmelse med den afgrænsning heraf, der er foretaget i Anordning nr. 1198 af 29. november 2006 om ikrafttræden for Grønland af lov om Det Centrale Personregister.

Til stk. 4

Bestemmelsen definerer, hvad der forstås ved ”en udenlandsk producent”. Definitionen er foretaget som en residualdefinition, hvilket vil sige, at definitionen sker ved at forholde sig til definitionen af ”en grønlandsk producent” og fastslår, at producenter, som ikke er grønlandske, er udenlandske.

Til stk. 5

Bestemmelsen fastsætter en undtagelse i forhold til kravene i stk. 3.

Aftaler, som Grønland har indgået, er aftaler, som Grønland er aftalepart i.

Aftaler, som Grønland har tilsluttet sig, er aftaler, som Grønland ikke selv er aftalepart i, men som Grønland enten i forbindelse med aftalens indgåelse eller efterfølgende har tilsluttet sig ved meddelelse herom.

*Til § 4*

Til stk. 1

Bestemmelsen definerer, hvad der forstås ved en koproduceret film.

En producent, der ikke er grønlandsk producent i henhold til § 3, vil være en udenlandsk producent.

Kravet om, at filmen skal være produceret i et samarbejde med en eller flere udenlandske producenter og mindst 1 grønlandsk producent betyder, at såvel den grønlandske producent, som den eller de udenlandske producenter skal være involveret i filmen. Dette kan ske på forskellig vis, herunder ved selve filmoptagelsen men også ved andre opgaver i forbindelse med filmens tilblivelse.

Til stk. 2

Bestemmelsen fastsætter, hvornår en koproduceret film kan betragtes som grønlandsk. Det fastsættes, at dette forudsætter, at der er et rimeligt forhold mellem den grønlandske og den udenlandske økonomiske indsats og indflydelse på produktionen og mellem indsatsen fra hver side i kunstnerisk eller i teknisk henseende.

Der er bevidst foretaget en forholdsvis løs formulering, da det vurderes hensigtsmæssigt, at der ved Grønlands Filminstituts administration ordningen ikke er fastlagt en for rigid afgrænsning, idet det vurderes hensigtsmæssigt, at instituttet konkret foretager en samlet vurdering af projektet ud fra de foreliggende forhold. Det er dog tilsigtet, at den grønlandske indsats både i økonomisk og i kunstnerisk og teknisk henseende ikke skal være helt ubetydelig.

*Til § 5*

Til stk. 1

Bestemmelsen fastsætter, hvilke formål Grønlands Filminstitut har.

I nr. 1 er det fastsat, at Grønlands Filminstitut har til formål at fremme filmvirksomhed, filmkultur og biografkultur i Grønland. ”Filmvirksomhed” er defineret i § 1.

I nr. 2 er det fastsat, at instituttet skal varetage funktionen som national filmkommission, og der er i bestemmelsen henvist til stk. 2, hvori der foretages en fastsættelse af, hvad denne funktion omfatter. Varetagelse af funktionen forudsætter ikke nødvendigvis, at der ansættes en filmkommissionær. Funktionen kan således også lægges ind i en stilling, der dækker flere funktioner eller varetages i et samspil mellem flere personer.

I nr. 3 er det fastsat, at instituttet skal udbrede kendskabet til grønlandske og udenlandske film i Grønland. Udbredelse af kendskabet kan ske gennem oplysningsvirksomhed, forevisning af film, markedsføringstiltag m.v. Det er op til instituttet selv at vurdere, hvordan dette sker.

I nr. 4 er det fastsat, at instituttet skal fremme salget af og kendskabet til grønlandsk film i udlandet.

Fremme af salget af og kendskabet til grønlandske film kan ske gennem instituttets økonomiske støtte til de enkelte faser i produktionen af filmen, til lancering, markedsføring og promovering.

I nr. 5 er det fastsat, at instituttet skal indsamle film- og tv-litteratur og at gøre samlingerne tilgængelige for offentligheden. Tilgængeliggørelsen for offentligheden kan ske på forskellig vis, herunder både i fysisk form og på digitale platforme.

I nr. 6 er det fastsat, at instituttet skal sørge for et bredt udbud af publikumsrettede aktiviteter om film. Publikumsrettede aktiviteter kan eksempelvis være særlig filmvisninger, filmdage, filmfestivaler, workshops og seminarer mv.

I nr. 7 er det fastsat, at instituttet skal sikre en løbende dialog med filmbranchen og væsentlige brugergrupper om Grønlands Filminstituts virksomhed. Det er op til instituttet selv at vurdere, hvordan denne dialog skal ske.

I nr. 8 er det fastsat, at instituttet skal oplyse og vejlede om egnetheden af film for børn og unge, herunder om hvorvidt en film kan antages at være skadelig for børn og unge. Oplysnings- og vejledningsforpligtelsen går både på oplysning og vejledning generelt om egnetheden men også i forhold til de enkelte film.

I nr. 9 der det fastsat, at instituttet skal fremme professionelt eksperimenterende filmkunst og talentudvikling gennem drift af et filmværksted. Bestemmelsen udelukker ikke, at filmværkstedet også kan benyttes til andre formål, herunder til afholdelse af kurser, workshops mv.

Til stk. 2

I bestemmelsen er det fastsat, hvilke konkrete opgaver Grønlands Filminstitut skal varetage. Der er tale om forvaltningsopgaver.

Det er i nr. 1 fastsat, at Grønlands Filminstitut har til opgave at yde økonomisk støtte til manuskriptudarbejdelse, udvikling, produktion, lancering, markedsføring, promovering, forevisning og distribution af grønlandske film og koproducerede film samt andre aktiviteter til fremme af filmvirksomhed, filmkultur og biografkultur i Grønland. Opregningen er ikke udtømmende, hvilket understreges af den afsluttende formulering ”samt andre aktiviteter til fremme af filmvirksomhed, filmkultur og biografkultur i Grønland”. Det er med formuleringen tilsigtet at alle de aktiviteter, der ydes støtte til, skal være aktiviteter, der fremmer det angivne formål.

Det er i nr. 2 fastsat, at instituttet har til opgave at behandle ansøgninger om tilladelse til at filme i Grønland og foretage registrering af nøgleoplysninger om filmprojektet og de ansvarlige herfor. Den nærmere afgrænsning af, hvad der forstås ved nøgleoplysninger, vil blive fastsat i bekendtgørelsesform med hjemmel i forslagets § 33, stk. 2.

Til stk. 3

Bestemmelsen fastsætter, hvad funktionen som filmkommission omfatter. Den omfatter således 2 dele, dels facilitering og tiltrækning af internationale film- og tv-produktioner til Grønland og dels fremme af Grønlands film- og tv-infrastruktur. Ved facilitering og tiltrækning forstås aktiviteter, der har til hensigt at muliggøre og smidiggøre filmoptagelser i Grønland. Dette kan både være i forhold til etablering af kontakter til relevante personer i Grønland og til afklaring af praktiske, administrative og lovgivningsmæssige forhold.

*Til § 6*

Til stk. 1

Bestemmelsen fastsætter Grønlands Filminstituts juridiske status som en selvstændig offentlig institution. Denne juridiske status er den samme som for eksempelvis Grønlands Nationalteater, KNR og Ilisimatusarfik.

At institutionen er offentlig er primært begrundet i, at institutionens virksomhed for den største dels vedkommende finansieres af det offentlige, jf. forslagets § 24, stk. 1. Desuden skal institutionen i medfør af forslagets § 27, stk. 2 følge de bestemmelser om budget, regnskabsføring og regnskabsaflæggelse, der til enhver tid gælder for Grønlands Selvstyre

At der samtidig er tale om en selvstændig institution, indikerer, at institutionen tilsigtes at at være uafhængig, hvilket er tydeliggjort ved, at institutionen ledes af en bestyrelse. Naalakkersuisuts indflydelse på institutionens virksomhed er således begrænset til udpegelse af bestyrelsesmedlemmer efter indstilling og udpegelse af formanden.

*Til § 7*

Til stk. 1.

Bestemmelsen fastsætter antallet af bestyrelsesmedlemmer og kompetencekrav til bestyrelsen som helhed. Kompetencekravene afspejler, at der ønskes en bestyrelse, som både repræsenterer kendskab til filmområdet og har indsigt i mere erhvervs- og ledelsesmæssige forhold.

Til stk. 2

Bestemmelsen fastsætter, hvilke kompetencekrav, der gælder i forhold til hvert enkelt bestyrelsesmedlem og bestyrelsesforpersonen.

Med kompetencekravene er det tilsigtet, at hvert enkelt bestyrelsesmedlem skal bidrage med relevante kompetencer, og at der stilles specifikke kompetencekrav til forpersonen, der sikrer, at forpersonen har en stærk erhvervs- og ledelsesprofil.

*Til § 8*

Til stk. 1

Bestemmelsen fastsætter, hvordan bestyrelsen udpeges.

Bestemmelsen fastsætter for det første, at Naalakkersuisut udpeger forpersonen uden indstilling. Naalakkersuisut skal ved udpegelsen sikre sig, at den udpegede lever op til de særlige kompetencekrav til forpersonen, jf. forslagets § 7, stk. 3.

Bestemmelsen fastsætter desuden, at de 4 øvrige medlemmer af bestyrelsen udpeges af Naalakkersuisut efter indstilling fra de nævnte indstillingsberettigede organisationer, institutioner m.v. Ved vurderingen af, hvem der skal være indstillingsberettigede, er der lagt vægt på, at det skal være organisationer m.v. som har viden og indsigt i filmområdet, i kunstområdet og erhvervsmæssige forhold. Derudover lægges der vægt på organisationer, som repræsenterer nogle af de væsentligste aktører i film, nemlig skuespillerne.

Til stk. 2

Bestyrelsen fastsætter, hvordan næstforpersonen udpeges. Det er fundet hensigtsmæssigt, at bestyrelsen selv udpeger næstforpersonen.

*Til § 9*

Til stk. 1

Bestemmelsen fastsætter nogle objektive betingelser for at kunne udpeges som medlem. Dette omfatter for det første et krav om bopæl i Grønland.

Dernæst er der et krav om, at medlemmerne skal være fyldt 18 år. Alderskravet skal være opfyldt på udpegelsestidspunktet.

Derudover er den negativ afgrænsning, som fastsætter, at medlemmerne ikke må varetage politiske hverv.

Til stk. 2

Bestemmelsen fastsætter, at ansatte ved Grønlands Filminstitut ikke kan udpeges til bestyrelsen. Dette omfatter alle ansatte, dvs. både den daglige leder og personale ansat af denne, uanset ansættelsesform og ansættelsesperiode.

*Til § 10*

Bestemmelsen fastsætter bestemmelse om udpegelse af personlige suppleanter, og hvornår disse indtræder i bestyrelsen.

At suppleanten er personlig betyder, at den pågældende suppleant alene er suppleant i forhold til et bestemt medlem.

Længerevarende forfald kan navnlig være i forbindelse med længerevarende sygdom. Ved længerevarende forstås en periode, der mindst strækker sig over nogle måneder.

Bestemmelsen fastsætter desuden, at suppleanterne skal opfylde kravene i § 9. Dette gælder således allerede ved udpegelsen.

*Til § 11*

Til stk. 1

Bestemmelsen fastsætter bestyrelsens funktionsperiode og regulerer muligheden for genudpegning. Med hensyn til genudpegning skal dette forstås som genudpegning i umiddelbar forlængelse af en gældende funktionsperiode. Det hindrer således ikke udpegning igen efter en periode, hvor den pågældende person ikke har været udpeget.

Til stk. 2

Bestemmelsen fastsætter, hvornår et bestyrelsesmedlem eller indtrådt suppleant kan afsættes.

Ved grov tilsidesættelse af bestyrelsesansvaret er der tænkt på situationer, hvor varetagelsen af hvervet har været så utilfredsstillende, at forholdet ikke kan henregnes almindelig uagtsomhed. Bestemmelsen vil eksempelvis kunne anvendes i tilfælde af alvorlig passivitet i form af ingen eller mangelfuld deltagelse i bestyrelsesarbejdet eller manglende engagement i bestyrelsesarbejdet. Den vil også kunne anvendes ved bestyrelsesmedlemmers undladelse af at søge ulovlige dispositioner eller betydelige uhjemlede budgetoverskridelser standset. Herudover kan bestemmelsen tænkes anvendt i situationer, hvor et bestyrelsesmedlem groft overskrider rammerne for sin kompetence som bestyrelsesmedlem eller ved at inddrage personlige interesser i bestyrelsesarbejdet til skade for Grønlands Filminstituts interesser.

Ved tilfælde, hvor det pågældende medlem på anden vis har gjort sig uegnet til at bestride bestyrelseshvervet, er der navnlig tænkt på kriminelle handlinger, herunder i særdeleshed økonomisk kriminalitet, såsom underslæb, bedrageri, mandatsvig m.v. Anden kriminalitet af mere personrelateret natur vil dog efter sin beskaffenhed også kunne medføre, at den pågældende ikke længere vil kunne nyde den tillid, som var forudsætningen for udpegelsen til bestyrelsen for en offentlig institution.

*Til § 12*

Til stk. 1

Bestemmelsen fastsætter, at bestyrelsen selv fastsætter sin forretningsorden. Dette betyder, at forretningsordenen ikke skal godkendes af Naalakkersuisut. Det udelukker dog ikke, at bestyrelsen i forbindelse med udarbejdelsen kan konsultere Naalakkersuisut herom.

Til stk. 2

Bestemmelsen fastsætter nogle minimumskrav til indholdet af forretningsordenen. Disse minimumskrav er vanlige i forretningsordener.

For så vidt angår regler om kompetencefordeling mellem bestyrelsen og den daglige leder kan det være regler om, hvem der træffer afgørelse om hvilke forhold.

For så vidt angår mødeaktivitet og mødeform kan det være regler om antal årlige møder og hvorvidt der kan holdes andre møder end fysiske møder. Det kan tillige omhandle regler om indkaldelse til møder, varsler for mødeindkaldelse og fremsendelse af dagsordenspunkter, mødeafvikling, herunder eventuelle faste dagsordenspunkter, og mødeledelse.

Får så vidt angår afstemninger kan det være regler om, hvordan afstemning sker, herunder hvornår der eventuelt anvendes skriftlig afstemning. Det kan også omfatte regler om, hvornår bestyrelsen er beslutningsdygtig, og om vedtagelser sker ved simpelt flertal eller på anden vis.

For så vidt angår inhabilitet vil sagsbehandlingslovens habilitetsregler gælde, og de vil ikke kunne fraviges i lempende retning. Forretningsordenen vil derfor skulle gengive de forvaltningsretlige habilitetsregler, eventuelt suppleret med præciserende eller skærpende bestemmelser målrettet instituttets opgaver og formål.

For så vidt angår tavshedspligt vil sagsbehandlingslovens regler herom gælde, og de vil ikke kunne fraviges i lempende retning. Forretningsordenen vil derfor skulle gengive de forvaltningsretlige regler om tavshedspligt, eventuelt suppleret med præciserende eller skærpende bestemmelser målrettet instituttets opgaver og formål.

For så vidt angår referat kan det være regler om, hvorvidt der anvendes beslutningsreferat eller anden form for referat, om hvem der varetager referatfunktionen, hvordan referat godkendes, herunder om det kan ske ved skriftlig procedure. Det kan også være om retten til at få tilført synspunkter til referatet.

*Til § 13*

Til stk. 1

Bestemmelsen fastsætter, at bestyrelsen skal honoreres for sit arbejde og hvordan honoraret udbetales. Honorarets størrelse fastsættes i henhold til stk. 4 i bekendtgørelsesform.

Til stk. 2

Bestemmelsen fastsætter, hvordan der skal forholdes med hensyn til honorering af bestyrelsesmedlemmer, der tiltræder eller fratræder i løbende måned. Dette vil aktualiseres, hvis et medlem udtræder i funktionsperioden, og der således udpeges et nyt medlem.

Til stk. 3

Bestemmelsen medfører, at der skal budgetteres med udgifter til honorar i instituttets driftsbudget.

Til stk. 4.

Reglerne om honorarets størrelse forventes at tage afsæt i det anførte herom under beskrivelsen af forslagets økonomiske konsekvenser.

Regler om udbetaling af honoraret vil supplere de fastsatte regler herom i stk. 2.

*Til § 14*

Bestemmelsen fastsætter, at udgifter afholdt i forbindelse med bestyrelsesmedlemmernes virke, godtgøres efter de til enhver tid for gældende regler for Selvstyrets tjenestemænd i Grønland. Den fastsætter desuden, at disse udgifter skal afholdes af Grønlands Filminstitut.

Bestemmelsen medfører, at der skal budgetteres med de nævnte udgifter i instituttets driftsbudget.

En udgift anses for afholdt i Grønlands Filminstituts tjeneste, når der er tale om en udgift, som er nødvendig for at kunne varetage opgaver relateret til bestyrelseshvervet, eksempelvis deltagelse i bestyrelsesmøde eller andre aktiviteter, som bestyrelsen finder det ønskeligt at medlemmerne deltager i som led i deres bestyrelseshverv. Et bestyrelsesmedlem kan i tvivlstilfælde indhente skriftligt forhåndstilsagn fra bestyrelsen eller bestyrelsesforpersonen om godtgørelse af en udgift.

*Til § 15*

Til stk. 1

Bestemmelsen fastsætter, at Bestyrelsen er den øverste ledelse af Grønlands Filminstitut, og hvad der er bestyrelsens overordnede ansvar.

At bestyrelsen er den øverste ledelse, betyder for det første, at bestyrelsen i forhold til den daglige ledelse vil kunne give såvel generelle som konkrete instrukser.

At bestyrelsen er den øverste ledelse, betyder også, at bestyrelsen er ansvarlig for instituttets virke. Dette fremhæves også i bestemmelsen. Bestyrelsen fastsætter i henhold til forslaget selv sin forretningsorden, herunder om kompetencefordeling mellem bestyrelsen og den daglige leder. En sådan kompetencefordeling internt ændrer imidlertid ikke ved, at bestyrelsen udadtil er ansvarlig for hele instituttets virke.

Ansvaret for forvaltningen af de økonomiske ressourcer medfører en forpligtelse til både at sikre, at bevillingen fra landskassen ikke overskrides, og at der i forvaltningen forvaltes i overensstemmelse med de generelle krav herom, herunder om effektiv anvendelse af bevillingen. Dette indebærer blandt andet en pligt til at følge op på anvendelsen af bevillingen, således at bevillingen anvendes bedst muligt og i øvrigt sikre, at forvaltningen er tilfredsstillende tilrettelagt, herunder at der er en god og effektiv økonomistyring.

Bestemmelsen pålægger også bestyrelsen et ansvar for fastsættelse og opfølgning af instituttets overordnede målsætninger til fremme af filmvirksomhed i Grønland. Overordnede målsætninger er et vanligt strategisk redskab for en institutions øverste ledelse.

Til stk. 2

Bestemmelser, der er fastsat for Grønlands Filminstituts virksomhed, kan både være bestemmelser i Inatsisartutloven og i administrative forskrifter, der er udstedt med hjemmel i Inatsisartutloven.

*Til § 16*

Til stk. 1

Bestemmelsen fastsætter ikke nogen stillingsbetegnelse for den daglige leder. Det vil således være op til bestyrelsen at vurdere, hvilken stillingsbetegnelse, der vil være hensigtsmæssig at anvende.

Til stk. 2

Bestemmelsen omhandler den daglige leders ansvar i forhold til bestyrelsen, som er den ansættende myndighed.

Til stk. 3

Det findes hensigtsmæssigt i forhold til varetagelse af ledelsesfunktionen, at ansættelses- og afskedigelseskompetencen ligger hos den, der har ansvaret for den daglige ledelse.

*Til § 17*

Bestemmelsen er foreslået indsat for at præcisere i lovgivningen, at Grønlands Filminstitut som offentlig institution skal følge de vilkår, der gælder for ansatte i Grønlands Selvstyre. At instituttet er forpligtet til at følge de for Selvstyret gældende vilkår, er dels begrundet i et overordnet ønske om udgiftsstyring og lige vilkår for alle Selvstyrets institutioner.

*Til § 18*

Til stk. 1

Bestemmelsen har til formål at sikre, at der er afsat særskilte bevillinger til bestemte formål. Grønlands Filminstitut vil således inden for sin frie dispositionsret i forhold til instituttets bevillinger dog være bundet af, at bevillinger er givet til bestemte formål og således alene kan anvendes til disse formål.

Ved ”særskilte produktionsbevillinger” forstås bevillinger, der alene kan anvendes til det angivne specifikke formål. Det vil sige enten til 1) spillefilm og kort- og dokumentarfilm eller til 2) anden støtte, der ydes af Grønlands Filminstitut.

Anden støtte, der ydes af Grønlands Filminstitut, kan eksempelvis være støtte til lancering, promovering og markedsføring.

Til stk. 2

Det er fundet hensigtsmæssigt i forslaget at fastsætte, at der i forbindelse med støttetildeling kan fastsættes vilkår. Vilkåret vil således være bestemmende for anvendelsen af den tildelte støtte, og en manglende overholdelse af vilkår vil kunne medføre krav om tilbagebetaling af den tildelte støtte.

*Til § 19*

Til stk. 1

Det er med formuleringen af bestemmelsen tilsigtet, at Grønlands Filminstitut selv kan beslutte, hvordan den kunstneriske vurdering henholdsvis vurdering i økonomisk og produktionsteknisk henseende foretages.

Med forpligtelsen til at foretage en kunstnerisk vurdering er det tilsigtet, at instituttet sikrer en kunstfaglig kvalitetsvurdering som led i den samlede vurdering, som netop også skal indeholde en vurdering i økonomisk og produktionsteknisk henseende.

En vurdering i økonomisk og produktionsteknisk henseende vil blandt andet kunne give et grundlag for at vurdere, om det opstillede budget for projektet er realistisk.

Til stk. 2

For så vidt angår første led af bestemmelsen henvises til bemærkningerne herom til stk. 1.

En vurdering af film for så vidt angår filmenes målgruppe og distributionspotentiale i Grønlands Filminstituts distributionssystem vil bl.a. kunne omfatte en vurdering af, hvorvidt filmene antages at være af interesse for det grønlandsk filmpublikum i almindelighed eller særlige segmenter heraf.

*Til § 20*

Refusion betyder, at der er tale om godtgørelse af afholdte udgifter. Det forudsætter således, at ansøger kan dokumentere, at udgiften er afholdt.

Ved udgifter til filmproduktion forstås udgifter, som kan relateres til et konkret filmprojekt. Den nærmere regulering heraf vil ske i bekendtgørelsesform i medfør af forslagets § 21.

*Til § 21*

Bestemmelsen forpligter Naalakkersuisut til at fastsætter regler om økonomisk støtte og om refusion af afholdte udgifter til filmproduktion. Bestemmelsen opregner, hvad disse regler vil kunne omfatte. Opregningen er ikke udtømmende.

Bestemmelsen åbner op for, at der ved fastsættelsen af regler også i særlige tilfælde kan ske fravigelse af den i § 20 fastsatte procentsats og i de maksimumbeløb og minimumbeløb, der er fastsat i finansloven om refusion af afholdte udgifter til filmprodukter, jf. § 20. Særlige tilfælde vil navnlig være meget store udenlandske produktioner, hvor den økonomiske og samfundsmæssige gevinst vil være af en sådan størrelse, at det vil kunne være økonomisk fordelagtigt at kunne forhøje procentsatsen eller maksimumbeløbet.

*Til § 22*

Til stk. 1

Naalakkersuisut får med denne bestemmelse hjemmel til at oprette en fond til hel eller delvis varetagelse af opgaverne vedrørende administrationen af Grønlands Filminstituts økonomiske støtte.

En delvis varetagelse kan eksempelvis være tilfældet, hvis det kun er bevillingerne vedr. produktionsbevillinger, der vil skulle administreres af fonden.

Til stk. 2

Bestemmelsen giver Naalakkersuisut bemyndigelse til at fastsætte nærmere regler om fonden.

Fonde, der er omfattet af fondsloven, skal udarbejde en vedtægt. Denne fond vil ikke være omfattet af fondsloven og skal derfor ikke udarbejde en vedtægt. Det er derfor vigtigt, at Naalakkersuisut i en administrativ forskrift kan fastsætte regler, der udstikker rammerne for fondens virksomhed. Det er derfor fundet hensigtsmæssigt, at der kan fastsættes regler om de forhold, som typisk vil være fastsat i en vedtægt, herunder bl.a. fondens formål, opgaver, ledelse og virke.

Til stk. 3

Bestemmelsen giver Naalakkersuisut bemyndigelse til at fastsætte nærmere regler om opgavernes varetagelse hos en fond oprettet efter stk. 1. Dette kan også være opgaver, der har tilknytning til opgavevaretagelsen, så som rådgivningsopgaver, informations- og vejledningsopgaver. Det vil således kunne være hensigtsmæssigt at kunne udnytte den faglige viden og de kompetencer, det forventes, at fonden besidder.

*Til § 23*

Fonde er ikke offentlige myndigheder, men derimod uafhængige organer. De vil dog komme til at varetage forvaltningsretlige opgaver, hvor de skal træffe afgørelser, der får konsekvenser for borgerne. Det er derfor hensigtsmæssigt, at de bliver omfattet af de forvaltningsretlige regler, så borgernes retsstilling ikke forringes ved, at administrationen af tilskuddene uddelegeres. Borgerne vil derfor have ret til en begrundelse, klagevejledning, aktindsigt mv. efter de gældende sagsbehandlingsregler. Bestemmelserne i landstingslov om sagsbehandling i den offentlige forvaltning og landstingslov om offentlighed i forvaltningen gælder for den i § 22 nævnte fond i det omfang fonden, i henhold til denne Inatsisartutlov og regler udstedt i medfør heraf, tillægges beføjelser til at træffe afgørelser.

*Til § 24*

Til stk. 1

Bestemmelsen regulerer, hvorledes kommunerne kan bidrage til fremme af filmvirksomhed og biografvirksomhed.

Til stk. 2

Bestemmelsen bemyndiger Naalakkersuisut til at fastsætte nærmere regler om kommunale tilskud, lån og garantier til biografvirksomhed. Dette kan eksempelvis være om betingelser, ansøgningsprocedure og administration.

*Til § 25*

Til stk. 1

Bestemmelsen fastsætter, hvordan Grønlands Filminstitut finansieres, nemlig gennem tilskud fra landskassen.

Til stk. 2

Bestemmelsen fastslår, at Grønlands Filminstitut kan modtage arv og gaver samt tilskud og sponsorater fra anden side end landskassen. Instituttet kan oprette fonde og legater for gavemidler. Sådanne arv, gaver og fondsmidler opføres særskilt i årsregnskabet.

Til stk. 3

Det nævnes særskilt, at Grønlands Filminstitut kan skaffe sig indtægter ved indtægtsdækket virksomhed. Indtægtsdækket virksomhed kan eksempelvis være ved kursusafholdelse, workshops m.v.. Ved udførelsen af indtægtsdækket virksomhed skal instituttet fastsætte priser og andre ydelser på en sådan måde, at der ikke sker ulige konkurrence i forhold til private udbydere i landet.

Hjemlen til indtægtsdækket virksomhed giver ikke instituttet hjemmel til selv at iværksætte filmproduktion eller kommer kommercielle aktiviteter, der resulterer i væsentlig skattefinansieret virksomhed i konkurrence med private aktører. Det vil således eksempelvis ikke være muligt for instituttet at have egentlig biografdrift.

Til stk. 4

Bestemmelsen fastsætter, at Grønlands Filminstitut kan disponere frit over tilskud og andre indtægter men skal overholde fastsatte vilkår og budgetforudsætningerne.

Grønlands Filminstitut skal således overholde vilkår og budgetforudsætningerne og varetage de opgaver, der fremgår af disse.

*Til § 26*

Bestemmelsen pålægger bestyrelsen hvert år til Naalakkersuisut at afgive forslag til budget for det følgende finansår inden for en af Naalakkersuisut fastsat frist. Det fastsættes desuden, hvad forslaget til budget skal indeholde.

Det fremsatte forslag er udtryk for Grønlands Filminstituts vurdering af sit bevillingsbehov. Det er i sidste ende op til Inatsisartut i forbindelse med vedtagelsen af finanslovsforslaget at fastsætte bevillingens størrelse.

*Til § 27*

Bestemmelsen fastsætter, at Grønlands Filminstitut skal følge de bestemmelser om budget, regnskabsføring og regnskabsaflæggelse, der til enhver tid gælder for Grønlands Selvstyre. Kravet skyldes, at instituttet til trods for sin selvstændighed er en offentlig institution, der primært finansieres af tilskud fra Selvstyret.

*Til § 28*

Til stk. 1

Det fremgår af bestemmelsen, at årsregnskabet for Grønlands Filminstitut revideres af Grønlands Selvstyres revision. Det følger i øvrigt også heraf, at Selvstyrets revision til brug for gennemgangen af Grønlands Filminstituts regnskaber kan indhente oplysninger fra bestyrelsen.

Til stk. 2

Det præciseres i bestemmelsen, at regnskabet ved forelæggelsen for Naalakkersuisut skal være godkendt af bestyrelsen og revideret, hvorefter regnskabet bilagt revisionens bemærkninger forelægges Naalakkersuisut til godkendelse. I praksis vil det betyde, at det godkendte regnskab indsendes til det ressortansvarlige departement.

Til stk. 3

Kravet om offentliggørelse er indsat for at synliggøre og dokumentere Grønlands Filminstituts virksomhed for offentligheden. ”Umiddelbart efter Naalakkersuisuts godkendelse” betyder, at offentliggørelsen skal ske så hurtigt som muligt efter godkendelsen.

*Til § 29*

Til stk. 1

Bestemmelsen forpligter bestyrelsen til at årligt at aflægge beretning om Grønlands Filminstituts virksomhed til Naalakkersuisut og til at offentliggøre beretningen på instituttets hjemmeside.

Kravet om offentliggørelse er indsat for at synliggøre og dokumentere Grønlands Filminstituts virksomhed for offentligheden.

Til stk. 2

Bestemmelsen fastsætter minimumskrav til beretningens indhold for så vidt angår den økonomiske støtte, der er tildelt i det forgangne år. Der er her tale om oplysninger, der er objektivt konstaterbare og som vil kunne anvendes i statistisk og planlægningsmæssig sammenhæng.

Kravene nr. 3 og 4 omfatter en angivelse af, om hvilke modtagere af støtte henholdsvis modtagere af afslag, der tidligere har modtaget støtte henholdsvis afslag. Hensigten hermed er at give et overblik over, om det er de samme, der modtager støtte henholdsvis afslag.

Til stk. 3

Bestemmelsen fastsætter, at der i beretningen tillige skal redegøres for Grønlands Filminstituts økonomiske og personalemæssige forhold og for opfyldelsen af de for instituttet lovfastsatte formål. Den sidste del af dette krav er i forhold til første del og i forhold til kravet i stk. 2 i højere grad af beskrivende karakter og således udtryk for instituttets vurdering.

*Til § 30*

Til stk. 1

Bestemmelsen fastsætter et krav om, at de, der modtager støtte i henhold til Inatsisartutloven eller regler udstedt i medfør heraf, skal aflægge regnskab herfor. Kravet har til formål at sikre, at støtten er anvendt i overensstemmelse med det bevilgede formål og eventuelle vilkår i forbindelse med støttetildelingen.

Bestemmelsen indeholder ikke krav om, at regnskabet er revideret, men Naalakkersuisut vil med hjemmel i stk. 2 kunne fastsætte regler om regnskabsaflæggelsen, herunder også krav om revision.

Til stk. 2

Bestemmelsen giver Naalakkersuisut bemyndigelse til at fastsætte regler for regnskabsaflæggelsen, herunder krav om revision.

Der vil med hjemmel i bestemmelsen eksempelvis kunne fastsættes nærmere regler om, hvornår der alene er brug for et regnskab, og hvornår regnskab skal være revideret af en revisor. Der vil også kunne fastsættes proceduremæssige forskrifter, herunder frister for fremsendelse af regnskab.

*Til § 31*

Til stk. 1

Bestemmelsen fastsætter, hvornår bevilget støtte helt eller delvist vil kunne kræves tilbagebetalt.

Betingelserne for støttetildelingen vil fremgå af støttetildelingsskrivelsen.

Til stk. 2

Det er fundet hensigtsmæssigt at give Naalakkersuisut hjemmel til at fastsætte nærmere regler om bortfald og tilbagebetaling af tilskud. Der vil med hjemmel i bestemmelsen eksempelvis kunne fastsættes regler om dokumentationskrav, proceduremæssige forskrifter mv.

*Til § 32*

Til stk. 1

Bestemmelsen fastsætter en forpligtelse for alle, der i kommercielt regi ønsker at filme i Grønland, til at ansøge om tilladelse hertil. Der skelnes i denne forbindelse ikke mellem grønlandske og udenlandske filmfolk. Det er præciseret i bestemmelsen, at tilladelseskravet ikke gælder for journalistisk aktivitet. Bestemmelsen har således ikke til hensigt at indskrænke borgernes ytrings- og informationsfrihed, kunstfrihed og pressefrihed. Bestemmelsen er således heller ikke til hinder for, at borgerne skaber mindre indtægter fra for eksempel kunstproduktion eller oplysende virksomhed på sociale medier.

Bestemmelsen fastsætter desuden, at der i forbindelse med ansøgningen skal betales et gebyr til dækning af omkostninger ved administration af ansøgningen om tilladelse. Gebyret skal således modsvare omkostningerne ved administrationen. Naalakkersuisut forpligtes i henhold til stk. 2 til at fastsætte nærmere regler om bl.a. gebyrets størrelse.

Til stk. 2

Bestemmelsen forpligter Naalakkersuisut til at fastsætte nærmere regler om ansøgning om tilladelse til at filme i Grønland, herunder om eventuelle formkrav, ansøgningsfrister og gebyrets størrelse.

Formkrav kan eksempelvis være krav om anvendelse af bestemte ansøgningsformularer.

*Til § 33*

Til stk. 1

Bestemmelsen forpligter Grønlands Filminstitut til i forbindelse med meddelelse af tilladelse til at filme i Grønland at foretage registrering af nøgleoplysninger om filmprojektet og de ansvarlige herfor.

Ved nøgleoplysninger forstås oplysninger, der kan have relevans i forhold til vurdering af omfang og karakter af filmoptagelser i Grønland. Det kan være anvendeligt i statistisk sammenhæng og i forhold til planlægning og regulering af området.

Til stk. 2

Bestemmelsen forpligter Grønlands Filminstitut til på sin hjemmeside at offentliggøre information om alle meddelte tilladelser.

Informationen vil skulle omfatte relevant information om såvel filmprojektet som om de ansvarlige herfor. Der vil i medfør af hjemmelsbestemmelsen i stk. 3 blive fastsat nærmere regler om, hvilke nøgleoplysninger, der skal offentliggøres.

Til stk. 3

Bestemmelsen forpligter Naalakkersuisut til at fastsætte nærmere regler om registrering af de i stk. 1 nævnte nøgleoplysninger.

Reglerne kan eksempelvis omfatte krav til, hvilke oplysninger, der skal registreres, i hvilken form og hvornår registreringen skal ske.

*Til § 34*

Til stk. 1

Bestemmelsen fastsætter, at Naalakkersuisut fører overordnet tilsyn med Grønlands Filminstituts forvaltning af Inatsisartutloven. Dette skal ses som led i Naalakkersuisuts sektortilsyn.

Til stk. 2

Kompetencen til kunne opkræve Grønlands Filminstitut oplysninger, der må anses for nødvendige for at varetage Naalakkersuisuts opgave efter Inatsisartutloven, omfatter både Naalakkersuisuts tilsynsopgave og de opgaver, der i øvrigt påhviler Naalakkersuisut i henhold til Inatsisartutlovens bestemmelser.

Til stk. 3

Bestemmelsen fastsætter, at hvis Naalakkersuisut har oprettet en fond til varetagelse af opgaverne vedrørende administrationen af Grønlands Filminstituts økonomiske støtte, jf. § 22, stk. 1, fører Naalakkersuisut tilsyn med administrationen. Dette medfører, at Naalakkersuisut i så fald kan afkræve fonden oplysninger, der anses for nødvendige for at kunne varetage tilsynet.

Bestemmelsen er udtryk for, at Naalakkersuisuts tilsynsforpligtelse er uafhængig af, om det er Grønlands Filminstitut eller en fond, der varetager administrationen af den økonomiske støtte.

*Til § 35*

Til stk. 1

Bestemmelsen fastsætter, at afgørelser som udgangspunkt ikke kan påklages til anden administrativ myndighed.

Til stk. 2

Bestemmelsen fastsætter, at klager over retlige forhold kan påklages til Naalakkersuisut senest 4 uger fra afgørelsens dato. Retlige forhold vil eksempelvis kunne omhandle spørgsmålet om, hvorvidt en afgørelse er truffet i overensstemmelse med gældende ret, herunder såvel de regler, som regulerer støttetildeling men også de forvaltningsretlige grundsætninger.

Der er indsat en frist på 4 uger for indgivelse af klagen for at sikre, at sagerne behandles i nær tilknytning til de forhold, der klages over. Hvis ikke klagen indleveres inden for fristen, kan Naalakkersuisut afvise at behandle den.

Til stk. 3

Bestemmelsen bemyndiger Naalakkersuisut til at fastsætte regler for klageadgang og behandling af klager. Det kan eksempelvis være omkring frister for udtalelse, formelle krav mv.

*Til § 36*

Til stk. 1

Overtrædelse af pligten til at ansøge om tilladelse til i kommercielt regi at filme i Grønland og pligten til i denne forbindelse også at betale et gebyr, foreslås med bestemmelsen sanktioneret med bøde.

Til stk. 2

Bestemmelsen giver mulighed for i bekendtgørelsesform at fastsætte regler om foranstaltninger i form af bøde efter reglerne i Kriminallov for Grønland.

Til stk. 3

Bestemmelsen giver hjemmel til, at også juridiske personer, som f.eks. selskaber, foreninger

og offentlige myndigheder, kan idømmes bøde for overtrædelse af loven

Til stk. 4

Bestemmelsen fastsætter, at bøder, der idømmes efter inatsisartutloven eller regler udstedt i medfør heraf, tilfalder Landskassen.

*Til § 37*

Til stk. 1

Bestemmelsen fastsætter ikrafttrædelsestidspunktet. Ikrafttrædelsestidspunktet er i umiddelbar forlængelse af det forventede tidspunkt for forslagets vedtagelse.

Til stk. 2

Bestemmelsen fastsætter, hvilken periode den første bestyrelse udpeges for. Ved fastsættelsen heraf er der taget hensyn til, at der medgår tid fra inatsisartutlovens ikrafttræden til bestyrelsen er udpeget.

Til stk. 3

Bestemmelsen fastsætter, at reglerne om Grønlands Filminstituts virke først finder anvendelse den 1. januar 2026. Dette er med henblik på at sikre den fornødne tid til nedsættelse af bestyrelsen, ansættelse af en daglig leder, ansættelse af yderligere personale, etablering m.v. samt til udarbejdelse af de fornødne administrative forskrifter med hjemmel i Inatsisartutloven.